**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Οκτωβρίου 2021, ημέρα Πέμπτη και ώρα 10.10΄, στην Αίθουσα **Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων». (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλημέρα σας, κύριες και κύριοι συνάδελφοι.

Κατ’ αρχάς να σας ευχαριστήσουμε όλους για την ανανέωση της εμπιστοσύνης σας στο Προεδρείο και να ευχηθούμε καλή, γόνιμη και δημιουργική περίοδο.

Εισερχόμαστε, λοιπόν, στο θέμα της ημερήσιας διάταξης που είναι η συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Θα δώσουμε τον λόγο στον Εισηγητή της Μειοψηφίας, κ. Σταύρο Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Κύριε Πρόεδρε,επί της διαδικασίας. Αν γνωρίζετε να μας ανακοινώσετε, πότε θα εισαχθεί στην Ολομέλεια το σχέδιο νόμου και να μας πει ο παριστάμενος Αναπληρωτής Υπουργός, εάν θα έχουμε και πότε τροπολογίες και παρεμβάσεις. Και με την ευκαιρία να σας ευχηθούμε καλή θητεία και καλή συνεργασία να έχουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Θα ήθελα κι εγώ, επί της διαδικασίας, κύριε Πρόεδρε. Προφανώς, συνηγορώ με τον κ. Αραχωβίτη. Θα θέλαμε να δούμε και τον προγραμματισμό της Ολομέλειας, αλλά βασικά τις αλλαγές που το Υπουργείο θα φέρει. Έχει γίνει πολύ μεγάλη συζήτηση αυτές τις ημέρες και από τους Βουλευτές της Συμπολίτευσης.

Επίσης, θα θέλαμε κι εμείς, πριν τοποθετηθούμε, αν είναι δυνατόν σήμερα, να ξέρουμε αν υπάρχουν κάποιες προτάσεις. Καταλαβαίνετε ότι πρέπει να κάνουμε τη β΄ ανάγνωση.

Επίσης, θα ήθελα, απλά, να καταγραφεί και να το μεταφέρετε και στη Διάσκεψη των Προέδρων, ότι επειδή πάλι συνεδριάζει, παράλληλα, η Ειδική Μόνιμη Επιτροπή Προστασίας Περιβάλλοντος, πολλοί από εμάς θα απουσιάζουμε στην παράλληλη συνεδρίαση για την Εύβοια που είναι κρίσιμο θέμα. Αυτό καταλαβαίνετε, ότι «αδυνατίζει» τη συζήτηση για το νομοσχέδιο. Δεν είναι, όμως, δική μας επιλογή. Οφείλει να το ξέρει και το Υπουργείο. Είχαμε την προηγούμενη εβδομάδα ένα αντίστοιχο φαινόμενο. Δεν βοηθούν τη δουλειά των Βουλευτών αυτά τα χαρακτηριστικά. Πρέπει να ξαναδεί αυτά τα διαδικαστικά η Διάσκεψη των Προέδρων, δεν γνωρίζω ποιος ακριβώς. Δεν μπορούμε να είμαστε δισυπόστατοι και να είμαστε, ταυτόχρονα, σε δύο Αίθουσες και, μάλιστα, για κρίσιμα ζητήματα.

Ελπίζω ότι και ο Υπουργός δεν εκτιμά, ότι το νομοσχέδιο για τις λαϊκές είναι ελάσσονος αξίας και σημασίας, διότι η Βουλή βάζει και άλλη συνεδρίαση την ίδια ώρα ακριβώς και δεν μας επιτρέπει να είμαστε εδώ. Αυτά τα θέματα πρέπει να τα δείτε λιγάκι, γιατί δεν πάνε πολύ καλά τα πράγματα στο Επιτελικό Κράτος. Μάλλον, το αντίθετο συμβαίνει.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Φάμελλε, αυτό που ξέρω, είναι ότι στην Ολομέλεια θα έρθει την προσεχή Δευτέρα στη 13.00΄.

Κατά δεύτερον, να μας πει ο κ. Υπουργός, αν θέλει να απαντήσει στο ερώτημα των συναδέλφων. Κύριε Υπουργέ, έχουν αποφασιστεί κάποιες αλλαγές; Θέλετε να τις πείτε τώρα; Θα διευκόλυνε, προφανώς, τη συζήτηση, εκτιμώ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι θα κατατεθούν. Πάντως, εντός της επιτρεπόμενης προθεσμίας. Πάντως, κύριε Φάμελλε, επειδή αναφερθήκατε στο Επιτελικό Κράτος, θέλω να σας πω, ότι το Επιτελικό Κράτος κατάφερε, όλο αυτό το διάστημα, να διαχειριστεί πράγματα που η Κυβέρνηση ΣΥΡΙΖΑ δεν κατάφερε να διαχειριστεί. Να σας πω μόνο, ότι και κατά τη διάρκεια των πυρκαγιών, δεν είχαμε ανθρώπινες απώλειες, κάτι το οποίο δεν καταφέρατε εσείς να το κάνετε με το δικό σας το κράτος, το οποίο ήταν χαοτικό.

Επομένως, το Επιτελικό Κράτος κατάφερε να προστατεύσει την ανθρώπινη ζωή και να φέρει μπροστά, δημοκρατικά, όλα αυτά που εσείς δεν καταφέρατε να τα φέρετε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ** **(Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κύριε Γενικέ Γραμματέα, κύριοι συνάδελφοι, η νομοθέτηση πάντα πρέπει να αφορά στους πολλούς και στο δημόσιο συμφέρον.

Στο συγκεκριμένο νομοσχέδιο για τις λαϊκές αγορές, πολλοί είναι οι πολίτες και οι καταναλωτές. Έπονται οι παραγωγοί και οι επαγγελματίες και σε απόσταση ακολουθούν οι συνδικαλιστές.

Παίρνοντας υπ’ όψιν αυτό το βασικό αξίωμα, η Κυβέρνηση νομοθέτησε με το παρόν νομοσχέδιο, έχοντας στον νου της, κυρίως, τους πολίτες, τους καταναλωτές και γι’ αυτό θέσπισε το σύστημα e-καταναλωτής, ένα σύστημα το οποίο, βέβαια, θα ξεκινήσει, με βάση κάποιες υπουργικές αποφάσεις και ένα σύστημα, το οποίο, όταν θα λειτουργήσει, θα έχει προηγηθεί η κατάρτιση και πιθανώς, και η επιδότηση από ευρωπαϊκά προγράμματα για την αγορά εξοπλισμού κινητών, για όποιους παραγωγούς και επαγγελματίες δεν έχουν.

Η Κυβέρνηση, επίσης, θέλει σε ένα σύστημα αδιαφανές, σε ότι αφορά στις θέσεις, κυρίως, των παραγωγών, να το κάνει διαφανές και γι’ αυτό θέσπισε το Ολοκληρωμένο Πληροφοριακό Σύστημα, στο οποίο είναι υποχρεωμένες οι Περιφέρειες, κυρίως, Αττικής και Κεντρικής Μακεδονίας, όπως και οι Δήμοι να προσαρμοστούν. Κατανοώ ότι θέλουν ένα διάστημα να προσαρμοστούν και γι’ αυτό έχω προτείνει, η έναρξη ισχύος του νόμου να γίνει, μετά από κάποιους μήνες, ώστε να μην υπάρχει άμεση εφαρμογή του νόμου. Αυτό είναι κάτι που το ζητούν οι Περιφέρειες της Κεντρικής Μακεδονίας και της Αττικής.

Επίσης, να διευκρινίσω, ότι όταν αναφέρεται μέσα ο ΟΣΔΕ, με το 50% της παραγωγής, αυτό θα καθορίζεται, βάσει της στρεμματικής απόδοσης, μία στρεμματική απόδοση, την οποία, ακόμη, δεν έχει καθορίσει το Υπουργείο Αγροτικής Ανάπτυξης. Άρα, λοιπόν, είναι μία διαδικασία, η οποία θα εξαρτηθεί και από τη διαδικασία, η οποία θα ξεκινήσει στο Υπουργείο Αγροτικής Ανάπτυξης και θα περιλαμβάνει τη στρεμματική απόδοση, η οποία θα ανανεώνεται, κάθε χρόνο, λαμβάνοντας υπόψη και τις καιρικές συνθήκες.

Άρα, λοιπόν, ο φόβος των παραγωγών, ότι μία χρονιά που θα είναι πολύ κακή, μπορεί να τους οδηγήσει στην αφαίρεση της άδειας, δεν ισχύει. Κατανοώ ότι γίνεται μία μάχη για την απρόσκοπτη προσέλευση των παραγωγών στις αγορές. Ποιος είπε, ότι δεν θα είναι απρόσκοπτη η προσέλευση; Αυτό θέλει να πετύχει το νομοσχέδιο με το συγκεκριμένο πληροφοριακό σύστημα. Βέβαια, θα υπάρχει ένα μεταβατικό στάδιο και θα υπάρχει απρόσκοπτη προσέλευση. Αυτό που θέλω να τονίσω, είναι ότι και οι Περιφέρειες έχουν ευθύνη να οργανωθούν σε αυτόν τον τομέα. Οι Περιφέρειες παίρνουν τα τέλη προσέλευσης και πιστεύω, ότι θα πρέπει κάθε χρόνο να δίνουν αναφορά, για τον τρόπο, με τον οποίον τα τέλη προσέλευσης των παραγωγών και των επαγγελματιών, αξιοποιούνται προς όφελος του θεσμού των λαϊκών αγορών.

Η προκήρυξη για τις νέες άδειες θα γίνεται μία φορά τον χρόνο, αναφέρει μέσα το νομοσχέδιο. Στην ουσία, όμως, δεν θα είναι μία φορά τον χρόνο. Αυτή η ανακοίνωση, λοιπόν, μέσα από τη Διαύγεια -και τονίζω ότι θα γίνεται μέσα από τη Διαύγεια- μπορεί να γίνεται δύο φορές τον χρόνο ή τρεις φορές τον χρόνο, ώστε να μην είναι κάποιοι παραγωγοί για πολύ μεγάλο χρονικό διάστημα, για αρκετούς μήνες έξω από τις λαϊκές αγορές. Δεν επηρεάζονται καθόλου οι υπάρχουσες άδειες, οι οποίες διατηρούν τα προνόμια μεταβίβασης, τα προνόμια στις κληρονομιές. Επιμένω ότι οι υπάρχουσες άδειες, οι οποίες δεν έχουν θέση, κατά προτεραιότητα θα αποκτήσουν θέση, έξω από τη διαδικασία της προκήρυξης. Η διαδικασία της προκήρυξης αφορά καθαρά στις νέες άδειες. Μάλιστα, το νομοσχέδιο περιλαμβάνει και συγκεκριμένα άρθρα, με τον τρόπο που θα δοθούν θέσεις στις συγκεκριμένες άδειες και θα πάψουν οι παραγωγοί, οι οποίοι δεν έχουν θέση, να πηγαίνουν και να αναζητούν, κάθε πρωί, μία καινούργια θέση σε μία αγορά.

Επίσης, τα κοινωνικά κριτήρια παραμένουν, κάτι το οποίο είναι και αυτό σημαντικό. Δεν μπαίνει σε καμία πλειοδοσία η θέση στις αγορές. Επίσης, δεν θεωρώ, ότι είναι σημαντικό θέμα η μοριοδότηση με λίγα μόρια κάποιων ανθρώπων, οι οποίοι μπορεί να έχουν κάνει σπουδές στον τομέα της αγροτικής παραγωγής. Θεωρώ ότι είναι ένα κίνητρο, αλλά εκείνο που υπερισχύει είναι τα κοινωνικά κριτήρια.

Τελικά, η Κυβέρνηση θέτει το πλαίσιο και δίνει τον χρόνο να οργανωθούν οι Περιφέρειες και οι Δήμοι, όπως και οι παραγωγοί και οι επαγγελματίες να ενσωματώσουν στη λειτουργία των αγορών το νέο πλαίσιο.

Οι λαϊκές αγορές δεν ιδιωτικοποιούνται. Στις λαϊκές αγορές δεν εισέρχονται εταιρείες. Δεν επηρεάζονται οι υπάρχουσες άδειες των επαγγελματιών. Δεν επηρεάζονται οι θέσεις των παραγωγών που έχουν θέση. Όσοι έχουν άδειες παραγωγής χωρίς θέση, θα τις αποκτήσουν, πριν από την προκήρυξη των νέων θέσεων. Υφίσταται θέμα μετατροπής αδειών παραγωγών σε επαγγελματίες και όπως κατανοώ, τελικά, θα είναι μόνο για την Αττική και για μικρούς καλλιεργητές. Όπως ανέφερα ο ΟΣΔΕ, τελικά, θα χρησιμοποιηθεί για τους παραγωγούς, ώστε να αποκλείσουμε τους μεγάλους παραγωγούς, οι οποίοι, ταυτόχρονα, είναι και μεγάλοι έμποροι, από τη δυνατότητα να έρχονται στις λαϊκές αγορές, αποκλείοντας έτσι κάποιους άλλους, οι οποίοι, πραγματικά, είναι μικροί αγρότες, αλλά ο ΟΣΔΕ θα αφορά στη στρεμματική απόδοση, η οποία θα ανανεώνεται κάθε χρόνο. Δεν υπάρχει φόβος, λοιπόν, να φύγουν από τις λαϊκές αγορές παραγωγοί, επειδή δεν θα έχουν καλύψει το όριο του 50% σε μία χρονιά, λόγω κακοκαιρίας ή λόγω κάποιων ιδιαίτερων συνθηκών. Αυτό είναι πολύ σημαντικό, γιατί αφορά ένα μέρος των παραγωγών. Πιο συγκεκριμένα, αφορά το 5%, ενώ το 95% δεν το αφορά το συγκεκριμένο μέτρο. Αφορά, δηλαδή, κάποιους μεγάλους παραγωγούς, οι οποίοι δραστηριοποιούνται και αυτοί στις αγορές.

Γενικά, απ’ ότι ξέρω, θα το δούμε και στην πορεία, πολλές από τις παρεμβάσεις των εκπροσώπων των πωλητών γίνονται δεκτές. Δεν γίνονται δεκτές δύο που γι’ αυτούς είναι σημαντικές. Η πρώτη είναι η ίδρυση Νομικών Προσώπων Ιδιωτικού Δικαίου. Το Υπουργείο Ανάπτυξης και το Υπουργείο Εσωτερικών θεωρούν, ότι τα υφιστάμενα νομικά πρόσωπα μπορούν να καλύψουν αυτές τις ανάγκες και είναι θέμα των Περιφερειών, το πώς θα εντάξουν το καινούργιο θεσμικό πλαίσιο μέσα στη λειτουργία, σε ότι αφορά στις λαϊκές αγορές. Επίσης, όπως είναι σήμερα η προσέλευση των παραγωγών, όπου μέσα από τη συμμετοχή των συνδικαλιστών καταλαμβάνουν θέση, όποιοι δεν έχουν θέσεις. Αυτό θα είναι ένα διαφανέστατο σύστημα, το οποίο, όπως είπα, πρέπει να «απορροφηθεί» από τους πωλητές, και βέβαια, από τις Περιφέρειες και τους Δήμους.

Κλείνοντας, θέλω να τονίσω, ότι και η Κυβέρνηση πρέπει να προσπαθήσει με τις υπουργικές αποφάσεις. Οι Δήμοι, και κυρίως, οι Περιφέρειες, αλλά και οι εκπρόσωποι των πωλητών, οφείλουν να κάνουν τη ζωή των πολιτών-καταναλωτών, αλλά και βέβαια των επαγγελματιών και των παραγωγών καλύτερη.

Σε ότι αφορά στην αντιπολίτευση, το μόνο που έχω να πω, γιατί διευκρίνισα πάρα πολλά θέματα, είναι ότι συνεχώς, εδώ και δύο χρόνια, βλέπει «τον λύκο στα πρόβατα». Μόνο που ο «λύκος» δεν έρχεται ποτέ και η κοινωνία αυτό το κατανοεί.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον, κ. Σιμόπουλο.

Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριε Υφυπουργέ, κύριοι συνάδελφοι, ο «λύκος», όχι είναι μόνο «έχει μπει στο κοπάδι, αλλά κοντεύει να εξαφανίσει και όλα τα πρόβατα». Αυτό το βλέπουμε, ξεκινώντας από τα τεράστια ελλείμματα, καθώς φτάσατε τα ελλείμματα στα 7,5 τρισεκατομμύρια. Με τη διαχείριση σας, με τις πολιτικές σας, φτάσατε τους 15.500 νεκρούς από την πανδημία. Αφήσατε «ανοχύρωτα» τα νοσοκομεία, αφήσατε «ανοχύρωτη» τη χώρα. Στην Παιδεία κλείνετε και συγχωνεύετε τμήματα, στοιβάζετε 28 και 30 παιδιά μέσα σε μία τάξη, και μας μιλάτε για το που είναι ο «λύκος». Φέρατε τον «λύκο» μέσα στην ελληνική κοινωνία.

Και αντί να δείτε την ομοβροντία από το σύνολο των φορέων που, είτε είναι κάθετα αντίθετοι, είτε σας θέτουν ζητήματα, αντί να δείτε την κοινωνία που «είναι στο πόδι», όπως και την Κοινοβουλευτική Ομάδα σας, που όσοι συνάδελφοι μίλησαν μέχρι τώρα από την κοινοβουλευτική πλειοψηφία, θέτουν ζητήματα, «ανοίγουν» ζητήματα, εσείς υποστηρίζετε το συγκεκριμένο νομοσχέδιο.

Καταλάβετέ το, ας το καταλάβει και η ελληνική κοινωνία, οι καταναλωτές, οι παραγωγοί και οι έμποροι, ότι «ξηλώνετε» έναν θεσμό ιστορίας ενενήντα τριών χρόνων, έναν θεσμό που φτιάχτηκε για να εξυπηρετήσει τους λιγότερο προνομιούχους, τους καταναλωτές που βρίσκουν φθηνά φρέσκα ποιοτικά προϊόντα αδιαμεσολάβητα. Αυτό δείχνει έρευνα του Ινστιτούτου Καταναλωτών. Επιπλέον, θίγει τους παραγωγούς, οι οποίοι βρίσκουν μία διέξοδο και ιδιαίτερα τους μικρούς παραγωγούς, τους οποίους εσείς λέτε «μικρούς παραγωγούς και τους οποίους θέλετε να ωθήσετε να γίνουν επαγγελματίες. Και τολμάτε και το λέτε ξεκάθαρα, ότι οι «μικροί» είναι που θα έχουν την προστασία, γιατί οι «μικροί» είναι αυτοί που δεν μπορούν να «σκύψουν το κεφάλι» και να πάνε σε ένα σουπερμάρκετ, σε ένα μεγαλύτερο σημείο πρόσβασης. Και για να τα λέμε όλα και για να καταλαβαίνει η ελληνική κοινωνία, επιτέλους, τι γίνεται εδώ, οι πιο «αδύνατοι» δεν μπορούν να ανταπεξέλθουν και να ζήσουν με επιταγές μεταχρονολογημένες και κυλιόμενες. Δεν μπορούν τις επιστροφές και τα εβγάλματα που επιβάλλουν οι μεγάλες αλυσίδες πώλησης τροφής και καταφεύγουν να έχουν ένα πάγκο λαϊκής και να έχουν μία άδεια που έχει λήξει.

Και θα σας πω, γιατί, είτε εδώ δεν ξέρετε, πραγματικά, τι νομοθετείτε, είτε, σκοπίμως, -και επιτρέψτε μου τον τόνο, αλλά εσείς απευθυνθήκατε στην Αντιπολίτευση με αυτόν τον τρόπο- «θολώνετε τα νερά». Θα σας πω, λοιπόν, μιας και είμαστε σε αυτό το σημείο, ότι νομοθετείτε, ξεκάθαρα, στο άρθρο 66 στις μεταβατικές διατάξεις -και μιλάω για τις υφιστάμενες άδειες- ότι οι υφιστάμενοι κάτοχοι αδειών παραγωγών-πωλητών, διατηρούν τις θέσεις τους, μέχρι χρονικό διάστημα ίσο με αυτό που αναφέρεται στην άδειά τους, δηλαδή, έξι μήνες για τα νωπά προϊόντα και για τα υπόλοιπα μέχρι ένα έτος. Αυτό είναι και μετά μπαίνουν στη διαδικασία. Σας το ξαναλέω, για να διαβάσετε άρθρο, εκ νέου, το άρθρο 66 2α΄.

Αυτό νομοθετείτε, όπως νομοθετείτε και για το 50% της παραγωγής τους, που με κόπο κατακτήθηκε από τους παραγωγούς και τους εμπόρους, γιατί συμφώνησαν και οι επαγγελματίες στις λαϊκές αγορές με έναν νόμο που εσείς ψηφίσατε και δεν νιώθετε καμία ανάγκη απολογίας, να εξηγήσετε στον κόσμο, γιατί τον καταργείτε και στέκεστε έτσι απέναντι σε έναν νόμο που εσείς ψηφίσατε. Εσείς τον ψηφίσατε, μαζί τον ψηφίσαμε τον νόμο αυτόν, ο οποίος από το 2017 έχει βάλει μία τάξη στις λαϊκές αγορές, ο ν.4497. Και φέρνετε έναν νόμο, χωρίς αιτιολογική έκθεση και αυτό είναι ένα πρωτοφανές φαινόμενο -νομίζω- στην πρακτική. Μέχρι τις 19/10, μετά τη συνεδρίαση της δεύτερης Επιτροπής, ώρα 15.08΄ λεπτά δεν υπήρχε αιτιολογική έκθεση. Στις 19/10 ώρα 15.08΄ «κρεμάστηκε» στο site της Βουλής, κάτω από τη λέξη αιτιολογική έκθεση, ξανά το ίδιο το νομοσχέδιο, για να φαίνεται ότι δεν είναι κενό το κουτάκι. Αυτό έγινε.

Δεν είχατε ούτε καν την πρόβλεψη να γράψετε, ότι αυτό είναι αιτιολογική έκθεση. Είναι το νομοσχέδιο από πάνω και κάτω από την αιτιολογική έκθεση είναι ξανά το νομοσχέδιο. Πότε έχει ξαναγίνει αυτό; Καταργείτε έναν νόμο, δηλαδή, που εσείς ψηφίσατε, ενώ όλη η Κοινοβουλευτική Ομάδα, όπως μέχρι τώρα τοποθετήθηκε, όπως η κοινωνία και οι φορείς είναι απέναντι και δεν νιώθετε καμία ανάγκη να πείτε μία κουβέντα, γιατί καταργείτε τον προηγούμενο νόμο;

Είναι ένα ζήτημα, το τι, πραγματικά, συζητούσατε, τόσο καιρό, με αυτούς τους ανθρώπους, γιατί σε εμάς άλλα λένε. Ξέρετε ότι εμείς συζητούσαμε μαζί τους και όταν διαμορφώθηκε το νομοσχέδιο και μετά και τώρα. Μας λένε, ότι, πράγματι, υπάρχουν ζητήματα με τους ελέγχους, όπως το είπαν και σε εσάς. Με τους ελέγχους έχουν πρόβλημα, όχι με το θεσμικό πλαίσιο. Αν υπάρχουν ζητήματα με το θεσμικό πλαίσιο να τα δούμε, αλλά αυτό που σας επεσήμαναν όλοι ήταν σχετικά με τους ελέγχους.

Τι κάνετε, όμως, για τους ελέγχους; Επιβάλλετε εξοντωτικά πρόστιμα και για τους παραγωγούς και για τους επαγγελματίες. Ακόμη και αυτοί που κράτησαν μία πιο θετική στάση στο νομοσχέδιο, μάλλον, δεν έχουν καταλάβει τι τους «έρχεται στο κεφάλι». Δεν έχουν καταλάβει τι γίνεται με το ΟΠΣΑ. Ο καθένας θα μπορούσε να πει, ότι είναι θετικό να έχει κάποιος εικόνα τού τι γίνεται στις λαϊκές, αλλά μην μας το παρουσιάζετε ως τη λύση, ότι ο μαϊντανός στον Πειραιά και ο άνηθος στην Κηφισιά είναι σε αυτές τις λαϊκές αγορές πιο φθηνά, άρα, κάποιος θα πάει να ψωνίσει Πειραιά και Κηφισιά.

Όμως, με παραβατικότητα 0,96%, δηλαδή, έξι παραβάσεις στα δύο χρόνια, δηλαδή, στις 624 φορές που θα πάει ένας παραγωγός σε μία λαϊκή, αν έξι φορές ξεχάσει να δηλώσει ένα από τα δέκα ή δεκαπέντε προϊόντα που έχει, δηλαδή, με 0,96% παραβατικότητα, του «ρίχνετε» 3.000 ευρώ πρόστιμο. Και δεν φτάνει μόνο αυτό, αλλά του ανακαλείτε τη θέση και τη δραστηριοποίησή του για έξι μήνες και μετά θα πρέπει να περιμένει πότε θα βγει διαδικασία προκήρυξης, για να ξαναμπεί. Έτσι είναι, γιατί σας το εξήγησα και προχτές. Έτσι είναι ακριβώς. Επίσης, για δύο παραβάσεις μη έκδοσης αποδείξεων, ανεξαρτήτως ποσού, του ανακαλείτε, επίσης, την άδεια.

Τι εμμονή είναι αυτή με τις ανακλήσεις αδειών; Αυτό είναι το σημαντικό ερώτημα. Ισχύουν τα ίδια στο στεγασμένο εμπόριο; Ισχύουν οι ίδιες κυρώσεις, οι ίδιες υποχρεώσεις, οι ίδιες ποινές; Εδώ, λοιπόν, τίθεται ένα θέμα ισονομίας. Γι’ αυτό σας λέμε, ότι ο νόμος θα «καταπέσει». Δεν θα εφαρμοστεί αυτός ο νόμος, όταν θα προσβληθεί για τις αρχές της ισονομίας και της ισοτιμίας. Είναι στα όρια της νομιμότητας, σας το είπαμε από την αρχή. Δεν μπορεί να ισχύουν άλλα στο υπαίθριο εμπόριο και άλλα στο στεγασμένο. Ο νόμος θα «καταπέσει».

Επίσης, προσέξτε πού αλλού υπάρχει ζήτημα. Με τις υπουργικές αποφάσεις το πρόβλημα δεν είναι ποσοτικό, όπως προσπαθείτε να το παρουσιάσετε, δηλαδή, τι έγινε που το 25% του νόμου είναι στις υπουργικές αποφάσεις. Το 25%, δηλαδή, δεκαεπτά υπουργικές αποφάσεις για 68 άρθρα, είναι και ποσοτικό, αλλά, κυρίως, είναι ποιοτικό. Δηλαδή, ψηφίζετε έναν νόμο, για πρώτη φορά, στην ιστορία για τις λαϊκές αγορές, χωρίς παράρτημα με τα επιτρεπόμενα είδη, με τα είδη που πωλούνται στις λαϊκές. Πότε έχει ξαναγίνει; Θα υπάρχει -λέει- σε μία υπουργική απόφαση. Δηλαδή, ο Υπουργός θα καθορίζει ο ίδιος ποια είδη κρίνει, τη δεδομένη χρονική στιγμή, -σήμερα είναι ο κ. Γεωργιάδης, αύριο μπορεί να είναι ο κ. Χαρίτσης- ότι του αρέσουν να πωλούνται σε λαϊκές αγορές. Και μάλιστα, εκχωρεί και το δικαίωμα στην προκήρυξη να αλλάξει η προκήρυξη, να μην τα περιλάβει όλα αυτά που έχει η υπουργική απόφαση και δεν έχει ο νόμος.

Αυτό θέτει ένα ζήτημα ασφάλειας δικαίου. Ο νόμος θα προσβληθεί και θα «πέσει». Σας το λέμε, δεν το καταλαβαίνετε. Έχετε μία εμμονή, όμως, και δεν μπορούμε να καταλάβουμε τι σας ενόχλησε στον προηγούμενο νόμο. Δεν μας εξηγείτε τι θέλετε να πετύχετε, αφού δεν έχετε καν αιτιολογική έκθεση μέσα στον νόμο, ενώ έχετε και μία εμμονή, όταν όλοι σας βάζουν ζητήματα. Έχετε απομονωθεί. Το έχετε καταλάβει ότι είσαστε απομονωμένοι; Δεν υπάρχει κάποιος να πει, ότι λύνει ένα συγκεκριμένο πρόβλημα. Ακούσαμε τους φορείς των καταναλωτών, ακούσαμε τα ΑμεΑ, τους μουσικούς, τους φορείς των καλλιτεχνών. Ακούστε τους κι εσείς.

Τώρα τίθενται ορισμένα ζητήματα, όπως, για παράδειγμα, αυτό που αναφέρατε, κύριε Σιμόπουλε, με το ΟΣΔΕ. Πράγματι, όπως το παραδεχτήκατε, δεν θα εφαρμοστεί. Αυτό δεν μας είπατε, εν ολίγοις, ότι δεν θα εφαρμοστεί, αν δεν βγάλει το Υπουργείο ποσότητες; Τεκμαρτές ποσότητες υπάρχουν στο Υπουργείο. Ως πρώην Υπουργός σας μιλάω, υπάρχουν. Έχει και το τεκμαρτό για τους νέους αγρότες και τα σχέδια βελτίωσης. Έχει τεκμαρτό απόδοσης και ο ΕΛΓΑ για τις αποζημιώσεις του. Υπάρχουν μία σειρά τεκμαρτά. Ποιο τεκμαρτό θα πάρετε απ’ όλα, πρώτον;

Δεύτερον, στην περίπτωση που ο σπόρος δεν βγει καλός, όπως ακούσαμε από τον συνάδελφο, τον κ. Χαρακόπουλο, το παράδειγμα με τις φακές. Δεν βγήκε καλός ο σπόρος και θέλει την κατώτερης ποιότητας ποσότητα να την πουλήσει αλλού, εσείς θα του κάνετε ανάκληση αδείας, επειδή δεν πούλησε το 50% της φακής στη λαϊκή;

Νομίζω είστε σε μία λάθος λογική. Όμως, επειδή τελειώνει ο χρόνος, θα τα πούμε και στην Ολομέλεια. Θέλω, ωστόσο, να θέσω τρία-τέσσερα ζητήματα ακόμη, επιγραμματικά. Αποσύρετε τα άρθρα 71 και 72 για την παιδεία. Η διαδικασία νομοθέτησης σε άσχετο νομοσχέδιο τόσο σημαντικών ζητημάτων που έχουν να κάνουν με την παιδεία, με τις αδειοδοτήσεις σχολείων και χώρων που φοιτούν τα παιδιά μας είναι απαράδεκτη. Απαράδεκτη. Αποσύρετε τα άρθρα 71 και 72.

«Μαζέψτε», επίσης, το άρθρο 17, γιατί είναι λάθος. Σας το έχουμε πει πολλές φορές και σας το ζητάνε όλοι: νομικά πρόσωπα σε όλη την επικράτεια με ουσιαστική συμμετοχή στη λήψη των αποφάσεων από τους άμεσα ενδιαφερόμενους. Έχετε το πρότυπο, όπως σας είπα, με τις αγορές παραγωγών βιολογικών. Ένας φορέας συνδιαχείρισης που λειτουργεί άψογα, φέρνει κοντά καταναλωτές, παραγωγούς, απευθείας παραγωγούς, όπως σας το ζήτησαν και οι καταναλωτές, ενώ ρυθμίζει τις σχέσεις του φορέα που τον φιλοξενεί, δηλαδή, του Δήμου, της περιφέρειας και των παραγωγών με άψογο τρόπο. Δείτε το ως πρότυπο.

Αποσύρετε και ξαναφτιάξτε τα άρθρα 21 και 62, τα άρθρα, δηλαδή, για τις κυρώσεις. Όλοι σας λένε ότι είναι παράλογα. Τι περιμένετε; Σας το λένε όλοι, ότι είναι παραλογισμός. Όπως και το άρθρο 56, σαφώς.

Σε ότι αφορά στην ισορροπία του 50-50 παραγωγών καταναλωτών, το είπαμε. Είναι ξεκάθαρο. Είπατε ότι θα το περιορίσετε και θα το ορίσετε για την Αττική. Δεν ξέρω αν θα γράψετε και όνομα. Είπατε στην αρχή για όλη την Ελλάδα, μετά από τις αντιδράσεις, είπατε ότι θα ισχύσει μόνο στην Περιφέρεια Αττικής. Μήπως να γράψετε και όνομα σε ποιους αναφέρεστε; Δηλαδή, πού πάμε; Τι είναι αυτό; Νομοθέτηση για τον καθένα ξεχωριστά; Ad hoc νομοθέτηση; Απαράδεκτα πράγματα.

Σε ότι αφορά στο άρθρο 37 του ν.4499/2017 για τις αγορές καταναλωτών. Ένας θεσμός που υπάρχει, σχεδόν, σε όλο τον κόσμο, τον ψηφίσατε κι εσείς το 2017, τον καταργείτε, χωρίς μία λέξη. Γιατί; Τι σας πείραξε; Κανένας δεν είπε μία λέξη. Φυσικά, δεν υπάρχει αιτιολογική έκθεση, για να δούμε τι λέτε, αλλά δεν μας λέτε και μία λέξη στη Βουλή. Γιατί, δηλαδή, καταργείτε τον θεσμό των αγορών καταναλωτών.

Αναφορικά με το άρθρο 67, σας είπαμε, ότι έχει να κάνει με την ασφάλεια δικαίου, ενώ είναι ένα άρθρο που θα προσβληθεί. Είπαμε, ακόμη, για τις πολλές υπουργικές αποφάσεις.

Κυρίες και κύριοι συνάδελφοι, ο καθένας θα κριθεί και θα αναμετρηθεί εδώ. Ο καθένας θα πάρει τις ευθύνες του και μετά την ψήφιση του νόμου δεν χωράνε, ούτε «χαϊδέματα» στην πλάτη, ούτε «κλεισίματα ματιών». Θα το πάμε έξι μήνες πίσω, θα το «κόψουμε» από δω, θα το αλλάξουμε από κει. Ό,τι ψηφιστεί τη Δευτέρα αυτό και θα ισχύει και ο καθένας ας αναλάβει τις ευθύνες του απέναντι στην κοινωνία.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Πριν δώσω τον λόγο στον Ειδικό Αγορητή του Κινήματος Αλλαγής, ζήτησε τον λόγο ο κ. Σιμόπουλος, ο Εισηγητής της Νέας Δημοκρατίας, προφανώς, για κάποια τοποθέτηση, σε σχέση με τα όσα είπε ο κ. Αραχωβίτης.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Σε ότι αφοράστο άρθρο 66 που είπατε, για την παρ. 2, θα διευκρινιστεί απ’ ό,τι γνωρίζω.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Όχι, όχι, όχι. Δεν γίνεται δεκτό αυτό που λέτε. Με συγχωρείτε. Εισηγητής είστε. Ούτε ο Υπουργός δεν είστε.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Σας παρακαλώ, κύριε Αραχωβίτη, δεν κάνουμε διάλογο απευθείας. Απευθύνεστε στην έδρα, αν θέλετε να ζητήσετε το λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Το δεύτερο που είπατε, αναφορικά με τις έξι περιπτώσεις που μπορούν να οδηγήσουν σε ανάκληση άδειας, δεν οδηγούν σε ανάκληση άδειας, αλλά σε ανάκληση θέσης. Συμφωνώ, όμως, ότι πρέπει εκεί να διευκρινιστεί, ότι μπορεί να συμμετέχει σε κάποια προκήρυξη αν θέλει, αλλά μπορεί να επανέλθει στην ίδια θέση. Πού είναι το πρόβλημα;

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Κύριε Πρόεδρε, είστε έμπειρος κοινοβουλευτικός. Είναι αυτή διαδικασία, στην οποία ο Εισηγητής της Πλειοψηφίας έρχεται να μας δώσει διευκρινίσεις και να μας πει τι θα αλλάξει στο νομοσχέδιο; Υπάρχει εδώ Υπουργός, αν θέλει να δώσει τέτοιες διευκρινίσεις. Τι διαδικασία είναι αυτή; Είναι δυνατόν; Το νομοσχέδιο το καταθέτει η Κυβέρνηση, το καταθέτει το αρμόδιο Υπουργείο, δεν το καταθέτει ο Εισηγητής της Πλειοψηφίας.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Ο Εισηγητής έδωσε κάποιες διευκρινίσεις, σε σχέση με τα όσα είπε ο ίδιος.

Σας ευχαριστώ.

Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Υπουργέ, κυρίες και κύριοι συνάδελφοι, από την πρώτη μέρα που μπήκε στην Επιτροπή αυτό το νομοσχέδιο, σας επισημάναμε, ως Κίνημα Αλλαγής, την επιφυλακτικότητά μας απέναντι στα νομοσχέδια που φέρνετε προς ψήφιση στη Βουλή, υπό τον τίτλο «αναμόρφωση και εκσυγχρονισμό». Κι έπειτα και από την ακρόαση των φορέων, η επιφυλακτικότητά μας αυτή βγήκε κάτι παραπάνω από αληθινή.

Κύριε Υπουργέ, κυρίες και κύριοι συνάδελφοι γίναμε μάρτυρες όλοι μας την Τρίτη όπου οι εκπρόσωποι των φόρων μας είπαν επιγραμματικά, ότι οι απόψεις τους δεν εισακούστηκαν, ενώ κάποιες τις αγνοήσατε, επανειλημμένως, σύμφωνα τα υπομνήματα τους. Μας φέρνετε, λοιπόν, τουλάχιστον, ένα ανεφάρμοστο νομοσχέδιο, το οποίο θα προκαλέσει ένα σοκ στο υπαίθριο εμπόριο, ενώ ακόμη και αυτοί οι φορείς που υποστήριξαν, ότι το νομοσχέδιο είναι σε μία καλή κατεύθυνση, έθεσαν ζητήματα. Εμείς νιώθουμε, πως έχουμε χρέος να αφουγκραστούμε τις απόψεις τους, καθώς κι εμείς οι ίδιοι από τα λίγα που γνωρίζουμε για την καθημερινή επαγγελματική τους δραστηριότητα, αντιλαμβανόμαστε πώς το παρόν νομοσχέδιο δεν διορθώνει κανένα από τα, ήδη, υφιστάμενα προβλήματα. Απεναντίας, ίσως, δημιουργεί, επιπλέον, ζητήματα.

Σκοπός του παρόντος νομοσχεδίου για εμάς, θα πρέπει να είναι η βελτίωση του πλαισίου των ελέγχων και όχι η αλλαγή της δομής και της φιλοσοφίας ενός θεσμού ενενήντα τριών ετών. Σε αυτή την κατεύθυνση κινήθηκε, τόσο η αντιπολίτευση, όσο και οι φορείς, που συμφώνησαν, λιγότερο ή περισσότερο, ότι οι λαϊκές με αυτό το νομοσχέδιο χάνουν τον παραγωγικό τους προσανατολισμό.

Κύριε Υπουργέ, η σοβαρή έλλειψη ελεγκτικών μηχανισμών, που μας απασχολεί σήμερα, θα συνεχίσει να υπάρχει και μετά την ψήφιση του νομοσχεδίου. Επομένως, δεν θα σταθώ καθόλου στις διαβεβαιώσεις πώς ο ελεγκτικός μηχανισμός θα αρχίσει να δουλεύει την επόμενη μέρα. Και δεν μπορείτε να στηρίζετε την άποψη αυτή στα δρακόντεια ποσά προστίμων που ζητάτε, τα οποία, όπως υπογράμμισα και χθες, παραβιάζουν, εξόφθαλμα, την αρχή της αναλογικότητας.

Κύριε Υπουργέ, τελικά, ούτε η ισορροπία ανάμεσα στις αρμοδιότητες που ασκούν οι Περιφέρειες και οι Δήμοι βρέθηκε, ούτε, όμως, και λύση στα προβλήματα δόθηκε. Σας έχω επισημάνει από την πρώτη κιόλας συνεδρίαση, πώς συζητάμε για ένα νομοσχέδιο, του οποίου ο «κορμός» αφορά όλες τις μορφές άσκησης υπαίθριου εμπορίου: τις οργανωμένες αγορές, το στάσιμο και το πλανόδιο εμπόριο. Εκεί, ακριβώς, που κατευθύνεται πολύ μεγαλύτερο μέρος της κατανάλωσης των μικρομεσαίων νοικοκυριών και, ακόμη περισσότερο, των νοικοκυριών που ζουν κάτω από το «κατώφλι» της φτώχιας, σε σχέση με το εισόδημα των ευκατάστατων νοικοκυριών. Εκεί που ψωνίζει τα βασικά αγαθά επιβίωσης η συντριπτική πλειονότητα του 29% του πληθυσμού και που ανήκει και η συντριπτική πλειονότητα των παραγωγών και επαγγελματιών, που δραστηριοποιούνται στο υπαίθριο εμπόριο. Κι έχω χρέος να τονίσω ξανά, πως όλοι αυτοί οι καταναλωτές και οι έμποροι, που γι’ αυτούς σήμερα συζητάμε, βρίσκονται μέσα σε μία πολύ δύσκολη κατάσταση, λόγω του διαρκούς αυξανόμενου πληθωρισμού.

Για να μην μακρηγορώ, σας δόθηκε μία τελευταία ευκαιρία, κύριε Υπουργέ, να επιδιώξετε τη μέγιστη δυνατή συναίνεση, προσαρμόζοντας το νομοσχέδιο στις απόψεις που ακούσατε και αν αυτό δεν είναι εφικτό να το αποσύρετε. Δεν γίνεται να συναινέσουμε στο νομοσχέδιο αυτό, διαταράσσοντας έτσι την ισορροπία του 50-50 και μετατρέποντας τις λαϊκές αγορές σε καθαρά εμπορικές, με σκοπό τη συρρίκνωση και τη διάλυσή τους. Να συναινέσουμε, δηλαδή, ώστε να αλλάξει η προτεραιότητα και να μπουν σε δεύτερη μοίρα οι παραγωγοί, έναντι των επαγγελματιών πωλητών.

Δε ξέρω για εσάς, πάντως εγώ που έρχομαι σε συνεχή επαφή με επαγγελματίες που δραστηριοποιούνται στο υπαίθριο εμπόριο και μάλιστα, κατά τη διάρκεια της εργασίας τους, μπορώ να αναγνωρίσω πως μόνο τεχνικά προβλήματα θα τους δημιουργήσουμε με την ψήφιση του παρόντος νομοσχεδίου. Πραγματικά, πιστεύω, πως σε πολλούς επαγγελματίες παραγωγούς, θα τους δοθεί η «χαριστική βολή».

Η στήριξη του αγροτικού κόσμου ήταν για εμάς δεδομένη, καθ’ ότι βάλλεται από παντού, αλλά όχι για εσάς, τελικά, κύριε Υπουργέ, που, αντί να τον ενισχύσετε, δίνετε τη δυνατότητα στους παραγωγούς λαϊκών αγορών, να γίνουν επαγγελματίες πωλητές, να παρατήσουν τα χωράφια τους και να πουλάνε εισαγόμενα προϊόντα. Σας πρότεινα στην προηγούμενη εισήγησή μου, πως θα μπορούσε, κάλλιστα, να επιτρέπεται στους παραγωγούς, να διαθέτουν αγροτικά προϊόντα της περιοχής τους, κατά το 1/3 της παραγωγής τους, με όλα τα νόμιμα φορολογικά παραστατικά και στοιχεία και να τα διαθέτουν, απρόσκοπτα, στις λαϊκές αγορές, ενισχύοντας έτσι τον ανταγωνισμό, προς όφελος όλων των καταναλωτών, όλης της χώρας.

Όμως, ούτε η πρόταση αυτή εισακούστηκε, ούτε, όμως, απαντήσατε, επαρκώς, στα ερωτήματα που σας θέσαμε. Αναφέρομαι στα καίρια θέματα, όπως της μη νόθευσης της απρόσκοπτης προσέλευσης των παραγωγών στις λαϊκές αγορές, καθώς η διαδικασία της προκήρυξης δημιουργεί τεράστια προβλήματα, της πλατφόρμας «e-Καταναλωτής», των μη εφαρμόσιμων προστίμων, των ζητημάτων που προκύπτουν από τη μόνιμη εξασφάλιση ασφαλιστικής και της κατάργησης των αγορών καταναλωτών.

Κύριε Υπουργέ, επιτρέψτε μου κάτι τελευταίο, αναφορικά με τα άρθρα 71 και 72, αυτά που αφορούν, δηλαδή, στο Υπουργείο Παιδείας. Ουσιαστικά, δεν έχουμε καταλάβει, τι δουλειά έχουν εδώ αυτά τα άρθρα, ενώ, όπως καταγγέλθηκε από τον εκπρόσωπο της ΟΙΕΛΕ, ήρθαν χωρίς καμία διαβούλευση από το αρμόδιο Υπουργείο. Θεωρώ, ότι, έστω και την ύστατη στιγμή, το ορθότερο είναι να αποσυρθούν και να έρθουν με μία άλλη διαδικασία από το Υπουργείο Παιδείας και μετά από μία εκ βαθέων συζήτηση, για να έχουν όλοι οι εμπλεκόμενοι θέση και άποψη.

Άρα, νομίζω ότι καλό θα ήταν τα άρθρα 71 και 72 να αποσυρθούν, έστω και τώρα, και να επανέλθουν για συζήτηση στη συνέχεια, από το Υπουργείο Παιδείας.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδας):** Ευχαριστώ πολύ, κύριε Πρόεδρε.

Το βασικό συμπέρασμα και σε τούτη εδώ τη συνεδρίαση της Επιτροπής, την τελευταία συνεδρίαση, πριν πάει το σχέδιο νόμου στην Ολομέλεια, είναι ότι οι τροποποιήσεις που έκανε η Κυβέρνηση, σε σχέση με το αρχικό σχέδιο, δεν συνιστούν παρά έναν ελιγμό, προκειμένου να αντιμετωπίσει τις έντονες διαμαρτυρίες επαγγελματιών και παραγωγών. Αυτό μπορεί κάποιος, πολύ εύκολα, να το αντιληφθεί, με τις ρυθμίσεις που εισάγει το σχέδιο νόμου, προετοιμάζοντας το έδαφος σε μία δεύτερη-τρίτη φάση για τη βασική στόχευση που είναι η ιδιωτικοποίηση των λαϊκών αγορών.

Πρόκειται, στην ουσία, για αυστηροποίηση του πλαισίου λειτουργίας, αλλάζοντας με τον τρόπο αυτό προς το χειρότερο τον χαρακτήρα των λαϊκών αγορών, με μεγαλύτερα εμπόδια στην απόκτηση και ανανέωση άδειας, με εξοντωτικές ποινές και υψηλό ημερήσιο τέλος από Δήμους και Περιφέρειες, με ενίσχυση ιδιωτικοοικονομικών κριτηρίων στη λειτουργία των λαϊκών αγορών, με εκχώρηση αρμοδιοτήτων σε ιδιώτες εργολάβους της καθαριότητας, φύλαξης και των διαγραμμίσεων, με περιορισμούς συμμετοχής στις εμποροπανηγύρεις, με αλλαγή κριτηρίων δραστηριοποίησης, αποκλείοντας ευπαθείς κοινωνικές ομάδες, με μη κατοχύρωση της κυριακάτικης αργίας, με μετατροπή των παραγωγικών αδειών σε επαγγελματικές, καθαρά εμπορικές, με κύριο στόχο τη συρρίκνωσή τους, με την αποθάρρυνση χιλιάδων επαγγελματιών και παραγωγών, προκειμένου να εγκαταλείψουν το επάγγελμα. Φυσικά, η «κορωνίδα» του σχεδίου νόμου είναι με τον Υπουργό να ανάγεται σε «υπερεξουσιαστή» που θα καθορίζει τα πάντα με υπουργικές αποφάσεις, με κύριο μέλημα την επιστροφή στο αρχικό σχέδιο -επαναλαμβάνουμε - για την πλήρη ιδιωτικοποίηση των λαϊκών αγορών, την παράδοσή τους στους μεγαλέμπορους.

Επιτρέψτε μου, να αναφερθώ και σε κάποια άλλα άρθρα του σχεδίου νόμου, καθώς δεν είχαμε τη δυνατότητα στις προηγούμενες συνεδριάσεις να αναφερθούμε, όπως, για παράδειγμα, στην άδεια πωλητή, χειροτέχνη, καλλιτέχνη, τον κανονισμό λειτουργίας και τη διαδικασία απόδοσης θέσεων πολιτών, στα άρθρα 8, 43 έως 47, καθώς και στις υπαίθριες ψυχαγωγικές δραστηριότητες, το ωράριο λειτουργίας θεάτρων και κινηματογράφων στα άρθρα 69 και 70.

Καταρχάς, σε ότι αφορά στα άρθρα 8 και 43 έως 47. Σχεδόν, σε όλες τις μεγάλες πρωτεύουσες της Ευρώπης, η παρουσία των καλλιτεχνών και των χειροτεχνών στον δρόμο όπως και των εικαστικών, των ηθοποιών και των μουσικών, είναι μέρος της καλλιτεχνικής ζωής της πόλης και, άρρηκτα, δεμένο με την τουριστική ανάπτυξη. Το να δημιουργούν και να εκθέτουν τα καλλιτεχνήματά τους υπαίθρια οι εικαστικοί καλλιτέχνες, είναι θέμα πολιτιστικής φυσιογνωμίας του τόπου και όχι μία εμπορική πράξη. Δεν τίθεται θέμα ζημίας, που, πολλές φορές, επικαλούνται οι εμπορικοί σύλλογοι, αναφερόμενοι στο υπαίθριο εμπόριο, διότι τα καλλιτεχνήματα και τα έργα τέχνης δεν ανταγωνίζονται προϊόντα που πωλούνται σε μαγαζιά. Κι αυτό γιατί ο καλλιτέχνης τα δημιουργεί, ως επί το πλείστον, επί τόπου. Πολύ περισσότερο δε, που ως καλλιτεχνήματα και έργα τέχνης είναι μοναδικά και γι’ αυτό δεν είναι συγκρίσιμα, με ότι διατίθεται από τα εμπορικά καταστήματα.

Άλλωστε, το ίδιο το Σύνταγμα της χώρας, στο άρθρο 16, το οποίο επικαλείστε συνέχεια, προστατεύει την ελευθερία της τέχνης. Εικαστικοί καλλιτέχνες, οι οποίοι αποφασίζουν, είτε από ανάγκη, είτε από επιλογή, γιατί δεν επιθυμούν να εξαρτώνται από τις γκαλερί, να εκθέτουν στον δρόμο, δεν ταυτίζονται με τους υπαίθριους εμπόρους. Αντίθετα, διαφοροποιούνται ριζικά, γιατί διατηρούν, στο ακέραιο, την ιδιότητά τους, ως δημιουργοί καλλιτεχνικού έργου. Επομένως, αυτή τους η ιδιότητα πρέπει να λαμβάνεται υπόψη και στο παρόν σχέδιο νόμου.

Δυστυχώς, το σχέδιο νόμου δεν τα λαμβάνει υπόψη του. Κατά συνέπεια, το Κ.Κ.Ε. δεν μπορεί να ψηφίσει θετικά τις διατάξεις των άρθρων αυτών. Γι’ αυτό και ψηφίζει «παρών».

Επιτρέψτε μου ορισμένες προτάσεις. Πρώτον, σε σχέση με τους συνταξιούχους εικαστικούς καλλιτέχνες. Κατά την άποψή μας, πρέπει να χορηγείται άδεια και στους συνταξιούχους εικαστικούς καλλιτέχνες, αφού η καλλιτεχνική δημιουργία δεν έχει ηλικιακό όριο. Με την πολιτική εκμηδένισης των συντάξεων και με τη ραγδαία φτωχοποίηση του λαού, η παρουσία στον δρόμο, συχνά, είναι θέμα επιβίωσης. Ιδιαίτερα τώρα, μετά τον Φεβρουάριο του 2020, που οι εκθεσιακοί χώροι είναι κλειστοί ή υπολειτουργούν, λόγω των μέτρων κατά της διάδοσης του κορονοϊού. Για τους καλλιτέχνες η τέχνη και οι εφαρμογές της δεν έχουν όριο ηλικίας. Οι καλλιτέχνες δημιουργούν, μέχρι τον θάνατό τους και αυτός ο περιορισμός αντίκειται, όπως σας είπα, ακόμη και στο Σύνταγμα για την ελευθερία της τέχνης.

Επιπλέον, θα θέλαμε να υπογραμμίσουμε, ότι στην περίπτωση των μελών του Επιμελητηρίου Εικαστικών Τεχνών Ελλάδας, η άσκηση της δραστηριότητας του εικαστικού καλλιτέχνη και μετά την έναρξη συνταξιοδότησής τους, με βάση το άρθρο 20 του ν.4387/16, όπως ισχύει, δεν υπάγεται υποχρεωτικά στην ασφάλιση του ΕΦΚΑ και δεν επιφέρει επιπτώσεις στο ποσό της χορηγούμενης σύνταξης.

Δεύτερον, οι άδειες για τα έργα τέχνης και τα καλλιτεχνήματα που χορηγούνται από τους κατά τόπους Δήμους να έχουν πανελλαδική ισχύ. Να χορηγούνται δωρεάν και χωρίς περιορισμούς και να έχουν δικαίωμα να ασκούν την τέχνη τους οι καλλιτέχνες χειροτέχνες οπουδήποτε, αρκεί να μην εμποδίζουν την κυκλοφορία και τη λειτουργία του χώρου. Μοναδικό κριτήριο η βεβαίωση που χορηγείται από το Επιμελητήριο Εικαστικών Τεχνών.

Η κατανομή των θέσεων να γίνεται με κλήρωση, με παρουσία των ενδιαφερομένων δύο φορές τον χρόνο στον Δήμο.

Τρίτον, σε σχέση με την πιστοποίηση των καλλιτεχνημάτων, η πιστοποίηση, ότι είναι οι ίδιοι οι δημιουργοί των καλλιτεχνημάτων ή των έργων τέχνης, σωστά προβλέπεται να δίνεται με την επίδειξη από τους ίδιους του τρόπου δημιουργίας τους. Για τα μη μέλη του Επιμελητηρίου Εικαστικών Τεχνών, μετά από την επίδειξη από τους ίδιους τους δημιουργούς, επιτόπου να εξετάζει το Επιμελητήριο τις αιτήσεις δύο φορές τον χρόνο.

Τέταρτον, όλοι οι καλλιτέχνες μέλη του Επιμελητηρίου, πρέπει να μπορούν να παίρνουν άδεια. Οι εικαστικοί καλλιτέχνες, προκειμένου να δημιουργούν στον δρόμο, θα πρέπει να παίρνουν άδεια και να διασαφηνίζεται αυτό και στον νόμο, χωρίς να υπολογίζονται οικονομικά και κοινωνικά κριτήρια ή η ανεργία.

Επίσης, οι εικαστικοί καλλιτέχνες δεν εργάζονται με σχέση εξαρτημένης εργασίας και δεν μπαίνουν στο Ταμείο Ανεργίας ως δημιουργοί. Πρόκειται για καλλιτεχνική δημιουργία και όχι για μισθωτή εργασία ή παραγωγή εμπορικών προϊόντων. Η δημιουργία των καλλιτεχνών χειροτεχνών στον δρόμο, υπαίθρια, αλλά και συνολικότερα οι άνθρωποι που καταφεύγουν να δημιουργούν και να εργάζονται στον δρόμο, μέσα στις αντίξοες καιρικές συνθήκες, είναι μία πράξη ανάγκης, κάτω από το βάρος της αφόρητης οικονομικής κατάστασης.

Ήδη, ο νόμος που ισχύει τα τελευταία χρόνια, δημιούργησε πολλά νέα προβλήματα, περιορίστηκε η δυνατότητα των καλλιτεχνών-χειροτεχνών, λόγω της ένταξης των καλλιτεχνών-χειροτεχνών στην υποχρέωση να έχουν κάνει έναρξη στην εφορία. Αυτό σημαίνει, ότι το πενιχρό εισόδημα που προκύπτει στον δρόμο, εξανεμίζεται, πλήρως, με την υπερφορολόγηση του ελεύθερου επαγγελματία, που είναι απάνθρωπη και που έχει σήμερα αναγκάσει εκατοντάδες καλλιτέχνες να κλείσουν τα εργαστήριά τους, να κάνουν παύση των δραστηριοτήτων τους. Η υποχρέωση αυτή καταργεί κάθε δυνατότητα να δημιουργούν οι καλλιτέχνες-χειροτέχνες στον δρόμο, τους «κόβει», δηλαδή, και την έσχατη δυνατότητα επιβίωσης. Η παρουσία δημιουργών στον δρόμο θα πρέπει να είναι ελεύθερη και χωρίς υποχρέωση έναρξης επαγγέλματος στην εφορία, μπλοκάκια και ούτω καθεξής. Σχετίζεται με την πολιτιστική φυσιογνωμία της χώρας. Η παρουσία εικαστικών καλλιτεχνών στον δρόμο, θα πρέπει να είναι ελεύθερη και να υποστηριχθεί. Υπενθυμίζουμε ότι ισχύει η εγκύκλιος του 2014, για την εξαίρεση των καλλιτεχνών-χειροτεχνών από την υποχρέωση παρουσίας ταμειακών μηχανών, κατηγορίες οντοτήτων που απαλλάσσονται από τη χρησιμοποίηση φορολογικών ηλεκτρονικών μηχανισμών.

Το παρόν νομοσχέδιο, αν και εμφανίζει ορισμένες βελτιώσεις, σε σχέση με την υπάρχουσα νομοθεσία, εξακολουθεί να αντιμετωπίζει την εικαστική δημιουργία, όπως αντιμετωπίζει τη παραγωγή εμπορευμάτων. Πέραν αυτού, δεν δίνει λύση και στο πρόβλημα των καλλιτεχνών του δρόμου και άλλων καλλιτεχνών δημιουργών, όπως είναι οι μουσικοί και οι περφόρμερς, οι οποίοι εξακολουθούν να θεωρούνται επαίτες.

Σχετικά με τις λοιπές διατάξεις, που αφορούν στην άσκηση ψυχαγωγικών δραστηριοτήτων, στα άρθρα 69 και 70. Καταρχήν, σε σχέση με το άρθρο 69, που αφορά στις υπαίθριες ψυχαγωγικές δραστηριότητες, θα ψηφίσουμε «παρών» για τον εξής λόγο. Υπάρχουν ορισμένες ασάφειες που αφορούν κυρίως στις συναυλίες και τις θεατρικές παραστάσεις. Πρέπει να αποσαφηνιστεί, κύριε Υπουργέ, αν οι διατάξεις του άρθρου αυτού, αφορά και στις περιοδείες μουσικών σχημάτων, που πραγματοποιούν συναυλίες σε όλη τη χώρα, όταν δεν συμμετέχουν σε συγκεκριμένα φεστιβάλ που διοργανώνονται από τους Δήμους. Αν ναι, θα είναι υποχρεωμένοι να επαναλαμβάνουν τη διαδικασία της αδειοδότησης σε κάθε Δήμο; Αντίστοιχο θέμα υπάρχει και με θιάσους, που πραγματοποιούν περιοδείες, κατά τους θερινούς μήνες. Θα θέλαμε μία απάντηση στα ερωτήματα που θέτουμε.

Σε ότι αφορά στο άρθρο 70, αναφορικά με το ωράριο λειτουργίας θεάτρων και κινηματογράφων, θα το καταψηφίσουμε. Υπάρχει ένα σοβαρό ζήτημα. Το άρθρο αναφέρεται στο ωράριο λειτουργίας θεάτρων και κινηματογράφων. Απελευθερώνει το ωράριο λειτουργίας τους, αλλά αφήνει τους εργαζόμενους σε αυτούς τους χώρους «έρμαια» στους εκβιασμούς και την ασυδοσία, όποιου εργοδότη αντιμετωπίζει τους εργαζόμενους στην επιχείρησή του ως «δούλους». Δεν προβλέπει κανένα μέτρο για την προστασία των εργαζομένων από αυθαιρεσίες της εργοδοσίας. Αυτό το κάνει σε συνθήκες, κατά τις οποίες, με την ευθύνη όλων των κυβερνήσεων που πέρασαν τα τελευταία χρόνια, δεν ισχύουν, πλέον, οι συλλογικές συμβάσεις εργασίας στο θέατρο και τον κινηματογράφο, δεν υπάρχουν ωράρια και οι εργαζόμενοι στους χώρους αυτούς δουλεύουν σε συνθήκες «γαλέρας» και με απαράδεκτους άθλιους μισθούς. Το πρόβλημα είναι οξύτερο στις κλειστές αίθουσες θεάτρου και κινηματογράφου, των οποίων η λειτουργία προβλέπεται να είναι εικοσιτετράωρη.

Υπενθυμίζω στην Επιτροπή, ότι, ήδη, η Κοινοβουλευτική Ομάδα του Κ.Κ.Ε. έχει καταθέσει τροπολογία για τη μονιμοποίηση όλων των πενταετών και εποχικών πυροσβεστών και την αυτοδίκαιη ένταξή τους στο μόνιμο πυροσβεστικό προσωπικό, χωρίς να απαιτείται νέα κρίση. Θα πούμε βέβαια πολύ περισσότερα στην Ολομέλεια. Σας καλούμε να το σκεφτείτε. Νομίζω ότι είναι ένα δίκαιο αίτημα χρόνων. Αποδεικνύεται, όλο αυτό το χρονικό διάστημα με τις πυρκαγιές που ζήσαμε και όχι μόνο, η αναγκαιότητα της μονιμοποίησης αυτών των ανθρώπων. Η Κυβέρνηση πρέπει να κάνει αποδεκτή την τροπολογία και τα υπόλοιπα κόμματα, οι Βουλευτές, εμπράκτως, να αποδείξουν το δίκαιο, στηρίζοντας αυτό το δίκαιο αίτημα, όχι του Κ.Κ.Ε., αλλά των ίδιων των εργαζομένων στο Πυροσβεστικό Σώμα.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Κύριε Πρόεδρε, κύριε Υπουργέ, κυρίες και κύριοι συνάδελφοι, στις προηγούμενες συνεδριάσεις της Επιτροπής, αλλά και από τον Φεβρουάριο του 2021, όταν καταθέσαμε την Επίκαιρη Ερώτηση προς τον Υπουργό, τον κ. Γεωργιάδη, με όλα όσα συζητούνταν τότε, τονίζαμε ότι ήταν ένα προσχέδιο. Ούτε καν προσχέδιο μας είχε πει τότε ο Υπουργός. Εδώ, όμως, επαληθευόμαστε ως Ελληνική Λύση. Τελικά ήταν προσχέδιο, έγινε σχέδιο, πάει να γίνει νόμος. Δεν ήταν ακραιφνές σε πάρα πολλά σημεία, δεν έδινε διευκρινίσεις ή, αν θέλετε, «θόλωνε τα νερά».

Γι’ αυτό και εμείς ως Ελληνική Λύση κρατάμε επιφυλάξεις, που τις έχουμε πει, τις έχουμε τεκμηριώσει, έχουμε επιχειρηματολογήσει επ’ αυτών, διότι απλά μελετήσαμε τις προτάσεις των ανθρώπων, που βιώνουν το πρόβλημα στις λαϊκές αγορές, ακούσαμε τις ομοσπονδίες. Έχουν καταθέσει προτάσεις εμπεριστατωμένες, προτάσεις λογικής. Όταν συνθέτουμε ένα νομοσχέδιο, στη σκέψη πρέπει να είναι οι προτάσεις καρδιάς και οι προτάσεις της λογικής και να υπάρχει ένας συγκερασμός, ανάμεσα στις προτάσεις της λογικής και στις προτάσεις της καρδιάς, για να συνθέσουμε και να έχουμε το απόσταγμα, το πόρισμα μιας άποψης. Αυτό έκαναν οι άνθρωποι.

Με τις λαϊκές αγορές υπάρχει ένα σύνθετο πλάνο που πρέπει να δούμε, καθώς έχει μέσα και το συναίσθημα και τη λογική. Πρέπει να γίνει ένας συνδυασμός. Πρέπει να γίνει μία χημεία, που θα βγάλει μία καλή αντίδραση και ένα καλό αποτέλεσμα. Ο συναισθηματικός τομέας στις λαϊκές αγορές, είναι ο σκοπός, ο στόχος και η ιστορία των λαϊκών αγορών. Το λέγαμε και στις προηγούμενες συνεδριάσεις. Ο θεσμός των λαϊκών αγορών ξεκίνησε στις 18 Μαΐου του 1929, για να στηρίξει τον μικρό παραγωγό και να βγάλει από μέσα την αισχροκέρδεια, δηλαδή, τους μεσάζοντες τότε, επί εποχής Παναγιώτη Βουρλούμη, Υπουργό Οικονομίας, με Δήμαρχο Αθηναίων τον Σταύρο Πάτση. Κατάφεραν να πείσουν τους παραγωγούς να φέρνουν τα προϊόντα τους απευθείας και να μην πέφτουν στις «παγίδες», αλλά και στις απειλές τότε των μεσαζόντων. Αυτός ήταν στόχος.

Αυτό που ζητούν τώρα οι παραγωγοί, που βιώνουν την καθημερινότητα, είναι να συσταθεί ένα όργανο, ένα Νομικό Πρόσωπο Δημοσίου Δικαίου, το οποίο, ενδεχομένως, πρέπει να ονομάζεται, είτε Διεύθυνση Λαϊκών, είτε Ταμείο Λαϊκών. Είναι μία επανάληψη της ιστορίας. Σας το είχα πει και προχθές. Διαβάζοντας, λοιπόν, την ιστορία των λαϊκών αγορών, ακριβώς, παραπλήσιο όργανο που ελέγχει τις λαϊκές αγορές είχε συσταθεί το 1931. Άρα, λοιπόν, κάτι ήξεραν ή τουλάχιστον από ένστικτο σύστησαν αυτό το όργανο. Ζητούν, λοιπόν, τώρα κάτι αντίστοιχο, γιατί σύμφωνα με το νέο νομοσχέδιο, η δική τους άποψη, η δική τους συμμετοχή δεν υπάρχει μέσα. Το έχουμε δει και στο Υπουργείο Παιδείας που δεν συμμετέχουν οι διδάσκοντες ή το βλέπουμε, κατά καιρούς, και στα δημοτικά συμβούλια, όταν παραγκωνίζεται το Δημοτικό Συμβούλιο, έναντι των αρμοδιοτήτων της οικονομικής επιτροπής.

Μην κάνουμε, πάλι, τα ίδια, διότι θα φθάσουμε σε μία σισύφειο προσπάθεια για τις λαϊκές. Ειλικρινά, δεν θα λυθούν τα προβλήματα. Τουναντίον, θα δημιουργούνται «παρεξηγήσεις» και δεν θα υπάρχει μέλλον στις λαϊκές αγορές, γιατί θα χαθεί η φιλοσοφία. Εκεί εμείς, ως Ελληνική Λύση, εκφράζουμε επιφυλάξεις, γιατί πρέπει να κρατήσουμε τη λαϊκή αγορά, όπως το λέει η λέξη. Να είναι σε λαϊκή βάση, να είναι για το πλατύ κοινό, για τον μη προνομιούχο, για τον αδύναμο, τον μικρό αγρότη, τον μικρό πλανόδιο πωλητή. Δεν έχει καμιά δουλειά να ανοίξουμε «τον ασκό του Αιόλου», να ανοίξουμε την «κερκόπορτα», γιατί υπάρχουν τέτοια σημάδια μέσα, με τη σύσταση εταιρείας και να μπει το στεγασμένο εμπόριο στη λαϊκή αγορά.

Κυρίες και κύριοι, το ξέρετε. Δεν έχει καμία σχέση το στεγασμένο εμπόριο, το οποίο και αυτό πληρώνει τους φόρους και έχει πάρα πολλές επιβαρύνσεις, με έναν πλανόδιο πωλητή. Οι ρόλοι είναι διακριτοί. Δεν γίνεται και «η πίτα αφάγωτη και ο σκύλος χορτάτος», ή «παπάς, παπάς ή ζευγάς, ζευγάς». Δεν γίνονται και τα δύο. Αυτό πρέπει να διαφυλάξουν οι λαϊκές αγορές, διότι η μόνη τροποποίηση, σε σχέση με την Επίκαιρη Ερώτηση που καταθέσαμε ως Ελληνική Λύση και είχαμε έναν έντονο διάλογο, τότε, με τον κ. Γεωργιάδη, είναι ότι άλλαξε ο φορέας διαχείρισης. Τότε, δινόταν η δυνατότητα να πάει σε έναν ιδιωτικό φορέα διαχείρισης, ο οποίος θα αναλάμβανε την ευταξία, την καθαριότητα, τις θέσεις, τους πλειστηριασμούς, τα πρόστιμα, κ.λπ.. Αυτό άλλαξε και πάει τώρα στους Δήμους.

Όμως, ας είμαστε ρεαλιστές. Το ξέρετε πολύ καλά, ότι οι περισσότεροι Δήμοι, -υπάρχουν και εξαιρέσεις- δεν μπορούν να ανταποκριθούν στην οργάνωση χώρων στις λαϊκές αγορές. Δεν υπάρχουν τουαλέτες. Γιατί δεν έγινε αυτό; Έχουν μερίδιο ευθύνης οι Δήμοι. Όμως, οι Περιφέρειες, ο ρόλος τους είναι ουσιαστικός και πρέπει να είναι ουσιαστικός. Αν δούμε και στην Ευρώπη οι Περιφέρειες είναι που παίζουν έναν ουσιαστικό ρόλο για το περιβόητο Επιτελικό Κράτος που λέτε στη Νέα Δημοκρατία. Όμως, η περιφερειακή αποκέντρωση, η περιφερειακή ανάπτυξη δεν μπορεί να επέλθει, αν δεν δώσουμε ρόλο στις Περιφέρειες.

Μάλιστα, μία σειρά από Περιφερειάρχες λένε, «δώστε σε εμάς τις αρμοδιότητες και θα μεριμνήσουμε εμείς και για τη χορήγηση αδειών, αλλά και για τους χώρους, ανά Περιφέρεια». Δεν μπορεί να ισχύουν άλλα μέτρα και σταθμά στον ένα Δήμο, άλλα στον άλλο και ούτω καθεξής, σε ότι αφορά και στο ημερήσιο ανταποδοτικό τέλος, σε ότι αφορά στην οργάνωση των λαϊκών, κ.λπ..

Επίσης, χθες, που βρεθήκαμε στη σύσκεψη της Ομοσπονδίας των Λαϊκών Αγορών, οι άνθρωποι έθεσαν ζητήματα υψίστης σημασίας, κομβικής σημασίας. Ήμασταν εκεί με τους συναδέλφους, τον κ. Φάμελλο, τον κ. Αραχωβίτη και τον κ. Μπουκώρο. Οι άνθρωποι έθεσαν προβληματισμούς, που σας είπαμε κι εμείς ως Ελληνική Λύση. Δεν λέμε κάτι διαφορετικό. Δηλαδή, δεν μπορεί, σε μία λαϊκή αγορά, να έχεις την εφαρμογή e-καταναλωτής, προς όφελος του καταναλωτή για να ξέρει τις τιμές. Αυτό δεν συμβαίνει σε καμία λαϊκή αγορά του κόσμου. Εγώ μπήκα και διάβασα. Σε Ευρώπη και Αμερική δεν υπάρχει αυτό, διότι θα χάσει και την ομορφιά της η λαϊκή αγορά. Συναισθηματικά θα τη χάσει. Είναι το άρθρο 41,παρ.2. Δεν μπορεί η γιαγιά να ανταπεξέλθει, γιατί εκείνη πηγαίνει, κατ’ εξοχήν, στη λαϊκή, δεν πάνε οι νέες. Τι να κάνει, λοιπόν η γιαγιά; Να πάρει το laptop; Αυτό είναι προνόμιο μιας νέας γενιάς, που δεν μπορεί να το έχει η γιαγιά που θα αφήσει το μπαστούνι της. Θα πάρει η γιαγιά το laptop, για να δει τι τιμές παίζουν μέσα στην εφαρμογή του e-καταναλωτής; Δεν πρέπει να είμαστε ρεαλιστές;

Αυτό που ακούγεται από τις γυναίκες της γειτονιάς, γιατί η λαϊκή είναι μία «ιεροτελεστία» και το ξέρετε και από τις γυναίκες σας, από τις μανάδες και τις γιαγιάδες σας, το «άραγε, πόσο έχει σήμερα η ντομάτα; Θα ψάξω, όμως», δίνει και μια χαρά. Το να μην γνωρίζει ποιες είναι οι τιμές στη λαϊκή, δίνει μία χαρά για τη νοικοκυρά, γιατί πάει με ένα συναίσθημα για το πόσο θα βρει τις τομάτες, γιατί ξέρει πόσο είχαν χθες και πόσο είχαν την προηγούμενη εβδομάδα.

Και εκείνο που συμβαίνει με τον παραγωγό, είναι ότι ποτέ η τιμή δεν πάει προς τα πάνω στη λαϊκή. Πάντα παίρνει την κατιούσα. Αν η τομάτα έχει, για παράδειγμα, 80 λεπτά, η γυναίκα περνάει σε μία ώρα και απαιτεί να την πάρει με 70 λεπτά και την παίρνει, γιατί η τομάτα θα πεταχτεί. Αν ο άλλος πουλάει 3 ζευγάρια κάλτσες με 5 ευρώ, θα περάσει η γυναίκα σε 2 ώρες -γιατί το κάνουν αυτό και τους αρέσει- και θα τις πάρει 4 ευρώ. Άρα, λοιπόν, για ποιο χρηματιστήριο τιμών μιλάμε σε εφαρμογή e- καταναλωτή;

Ο κ. Γεωργιάδης είπε, «θεωρείτε τους παραγωγούς και το λέτε ανερυθρίαστα και στην Επίκαιρη Ερώτηση που καταθέσατε, ως Ελληνική Λύση, ότι έχουν χαμηλό πνευματικό επίπεδο;» Ακούστε, έχουν χαμηλό γνωστικό επίπεδο. Να είμαστε ρεαλιστές. Άλλο η παιδεία κι άλλο η εκπαίδευση. Παιδεία έχουν. Η φιλοσοφία της ζωής και η εμπειρία της ζωής τούς έχει προικίσει με τέτοια «αντιγόνα» και «αντισώματα» που μπορούν να σου δώσουν πάρα πολλές συμβουλές για το μεγάλο σχολείο του πεζοδρομίου και της ζωής. Οι άνθρωποι, όμως, όταν στήνουν σιδερόβεργες, για να είμαστε ρεαλιστές, δεν μπορούν να μπουν σε ένα laptop. Εκεί, ή λάθη θα γίνουν ή θα «πελαγώσουν» ή θα τρέχουν να ρωτάνε τον διπλανό πώς λειτουργεί το laptop ή θα επιστρατεύουν το παιδί τους από το σπίτι για να τους δείξει. Θα μιλάνε στο κινητό, γιατί έκαναν λάθος και θα γίνει το «έλα να δεις».

Αυτό δεν ευσταθεί, κύριοι, διότι αυτό δεν γίνονται στα εμπορικά κέντρα. Ζητάτε το e-καταναλωτής από τους παραγωγούς, όταν μεγάλα εμπορικά κέντρα και μεγάλα σουπερμάρκετ πρέπει να έχουν κύκλο εργασιών, άνω των 90 εκατομμυρίων για να το κάνουν.

Ακούστηκε και κάτι, σχετικά με την παραγωγή. Έχουν απόλυτο δίκιο. Αυτό, δηλαδή, με την προκήρυξη. Όταν υπάρχει η προκήρυξη, θα πρέπει να μην γίνεται μόνο μία φορά τον χρόνο, διότι είναι εξαρτημένοι -και το ξέρετε πάρα πολύ καλά- από τα καιρικά φαινόμενα. Οπότε, θα πρέπει να δοθεί μία χρονική παράταση, γιατί ελλοχεύει ο κίνδυνος να μην μπορούν να πουλήσουν το προϊόν.

Επίσης, σχετικά με αυτό που λέτε, ότι πρέπει να πουλήσουν μέχρι τη μισή παραγωγή τους. Αν βρουν οι άνθρωποι να το πουλήσουν για να πάρουν χρήματα, θα περιμένουν τις λαϊκές; Και αν δεν πουλήσουν τη μισή πραμάτεια τους από την παραγωγή, θα τους παίρνουμε την άδεια; Μπορεί να έχουμε και μία καταστροφή του προϊόντος από καιρικά και κλιματολογικά φαινόμενα. Με το 50% πρέπει να διαφυλάξουμε την ισορροπία σε μία λαϊκή των μικρών παραγωγών και το άλλο 50% στους πλανόδιους, το τονίζω, διότι η λέξη αυτή είναι λέξη-«κλειδί» για τις λαϊκές. Να υπάρχει, δηλαδή, αυτή η ισορροπία, γιατί αν διαταραχθεί ανοίγουμε τον δρόμο για τα εμπορικά κέντρα. Δεν θέλω να κατηγορήσω τα εμπορικά κέντρα. Μπορεί να λειτουργούν προς όφελος του καταναλωτή, αλλά η φιλοσοφία ενός εμπορικού κέντρου δεν έχει καμία σχέση με τη λαϊκή αγορά που είναι σε λαϊκή βάση.

Άρα, η λαϊκή αγορά γιατί έγινε; Για τα απλά λαϊκά στρώματα και γιατί; Για να μπορεί να δουλέψει ο πλανόδιος, γιατί δεν μπορεί να πληρώσει αυτά που του ζητάει το στεγασμένο εμπόριο. Δεν έχει την οικονομική δύναμη. Άρα, ο άνθρωπος τι κάνει; Μέρα-νύχτα, από τη μία πόλη στην άλλη, από το ένα χωριό στο άλλο, για να πουλήσει τα οπωροκηπευτικά του, τα ζαρζαβατικά του. Το ίδιο κάνει και εκείνος που παίρνει κάποια πουκάμισα από τη βιοτεχνία, για να τα πουλήσει. Αυτός ο ρόλος της λαϊκής. Το να ανοίξουμε αργότερα την «πόρτα» σε κάποιον «περίεργο» φορέα διαχείρισης, αυτό μπορεί να το κάνουν οι Δήμοι μελλοντικά. Οι Δήμοι δεν έχουν διευθύνσεις εμπορίας. Μπορεί να τα δώσουν, γιατί οι Δήμοι το μόνο που τους ενδιαφέρει στην πλειάδα τους, είναι να παίρνουν το αντίτιμο από τις λαϊκές αγορές. Το ποιος θα τις διαχειριστεί δεν τους ενδιαφέρει, τα λεφτά τους θέλουν.

Αν μπει μέσα ο φορέας διαχείρισης και πάμε μελλοντικά, γιατί ελλοχεύει αυτός ο κίνδυνος, σε πλειστηριασμούς, δεν θα έχουμε μεγάλα εμπορικά τραστ, όπου θα χρησιμοποιούν τους υπαλλήλους τους ως μικροπωλητές με μπλοκάκι παροχής υπηρεσιών και θα τους βάζουν στις λαϊκές για να πουλάνε τα δικά τους είδη; Και τι θα γίνει ο μικρός παραγωγός, αυτός που, κατ’ ουσία, έχει ανάγκη να πουλήσει το δικό του προϊόν;

Είναι, λοιπόν, κάποια σημεία παρακαλώ που πρέπει να τα δούμε. Εμείς λέμε, ότι οι έκνομες ενέργειες πρέπει να παταχθούν, αλλά δεν γίνεται τώρα με τέτοιες ποινές. Αυτές οι ποινές δεν υπάρχουν. Δηλαδή, τιμωρείς κάποιον, αλλά με τρεις αποδείξεις που δεν θα έχει κόψει, τον διώχνεις. Δεν μπορεί να πληρώσει ο άνθρωπος το ημερήσιο ανταποδοτικό τέλος για δύο μήνες και του παίρνεις την άδεια; Λένε οι παραγωγοί «δώστε μας περιθώριο ένα εξάμηνο». Λογικό είναι. Με την οικονομική κρίση, με τις υποχρεώσεις να «τρέχουν», δεν είναι λογικό;

Και κάτι ακόμη. Είναι μία ιδιάζουσα περίπτωση ο μικροπωλητής, διότι δεν πληρώνεται ΦΠΑ, ενώ, τουναντίον, πληρώνει ΦΠΑ. Όταν πας να πάρεις κάτι από τη λαϊκή αγορά ή το παζάρι -που η λέξη δεν είναι κακή, είναι της Κιργιζίας, αν την δούμε ετυμολογικά, basar το λένε οι Γάλλοι- η διαπραγμάτευση που θα γίνει στο 1 ευρώ θα κατέβει στα 80 λεπτά. Άρα, ο μικροπωλητής, ο πλανόδιος τι κάνει; Πουλάει το προϊόν που έχει προς τα κάτω. Δεν βάζει το προϊόν, συν ΦΠΑ, συν κέρδος. Αυτή είναι η διαφορά με το εμπορικό κέντρο. Όμως, αποδίδει ΦΠΑ. Γιατί αποδίδει ΦΠΑ; Τις σακούλες που θα πάρει, τα νάιλον που θα πάρει, το πετρέλαιο που θα βάλει, εκεί υπάρχει ο ΦΠΑ. Άρα, λοιπόν, αυτή είναι η ειδοποιός διαφορά στις λαϊκές με τα εμπορικά κέντρα.

Για να μην μακρηγορώ θα τα πούμε και στην Ολομέλεια. Επιφυλασσόμεθα, κύριε Πρόεδρε και κύριοι συνάδελφοι, βλέποντας αυτά τα σημεία, τα οποία χρήζουν διευκρίνησης, για να μπορέσει να υπάρχει μία διασφάλιση του χαρακτήρα της λαϊκής αγοράς και να μπορέσουν οι λαϊκές αγορές να μην χάσουν τη φιλοσοφία τους. Με εκμοντερνισμό, κύριε Υπουργέ μου και κύριε Παπαθανάση, με κάτι know how, με κάτι laptop, με κάτι κινητά και με κάτι υπολογιστές αυτή η φιλοσοφία θα χαθεί.

Επίσης, υπάρχει και ακόμη ένα ζήτημα, το ότι δεν ξέρουν ακόμη, ποια θα είναι τα δικαιολογητικά για τη χορήγηση άδειας. Το κομβικό σημείο είναι και στη γνωμάτευση των υπουργικών αποφάσεων, έναντι μιας εξουσίας, η οποία είναι συγκεντρωτική για τον Υπουργό, και η οποία θα «θολώσει», ακόμη περισσότερο, «τα νερά» και χρήζει εξηγήσεων, γιατί πάντα το προλαμβάνειν είναι καλύτερο του θεραπεύειν, για να ξέρουν οι άνθρωποι ποια θα είναι τα δικαιολογητικά που απαιτούνται. Αυτό με την προκήρυξη που θα έχει την άδεια, αλλά η θέση δεν θα είναι κενή και θα περιμένει πότε θα ανοίξει η θέση, δεν μπορεί έτσι να «ορθοποδήσει» μία λαϊκή αγορά.

Εν πάση περιπτώσει, είναι σημεία για τα οποία έχουμε αντιρρήσεις και εκφράζουμε ερωτηματικά και επιφυλάξεις. Θέλουμε διευκρινίσεις, τροποποιήσεις και βελτιώσεις, για να μπορέσει η λαϊκή αγορά να παραμείνει λαϊκή.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για τις λαϊκές αγορές, έναν θεσμό καταξιωμένο στη συνείδηση των πολιτών, μία από τις δημοφιλέστερες μορφές λιανικού εμπορίου, εδώ και δεκαετίες στη χώρα μας. Μιλάμε για ανθρώπους, οι οποίοι δίνουν καθημερινά μάχη για την επιβίωση, για το μεροκάματο σε πολύ δύσκολες συνθήκες, που σηκώνονται από πάρα πολύ νωρίς και με αντίξοες καιρικές συνθήκες, για να μπορέσουν να εισπράξουν ένα μεροκάματο, το οποίο και λόγω της πανδημίας και λόγω της οικονομικής κρίσης, έχει γίνει ολοένα και δυσκολότερο. Την ίδια στιγμή, επιβαρύνονται με όλες τις αυξήσεις και στο κόστος παραγωγής -και μιλάω για τους παραγωγούς- και στις γενικότερες ανατιμήσεις που επηρεάζουν το δικό τους προϋπολογισμό. Αυτό είναι μία παράμετρος και μία παραδοχή, την οποία θα πρέπει να λαμβάνουμε υπόψιν, όταν κάνουμε αυτή εδώ τη συζήτηση.

Είναι γνωστό και δεν νομίζω, ότι «παραβιάζω ανοιχτές θύρες», λέγοντας, ότι, αυτή τη στιγμή, οι περισσότεροι από τους παραγωγούς, μικροπωλητές στις λαϊκές αγορές έχουν προβλήματα και με τις ασφαλιστικές και τις φορολογικές υποχρεώσεις τους, αλλά και με το ειδικό ανταποδοτικό τέλος και αυτό είναι ενδεικτικό της δύσκολης κατάστασης, στην οποία βρίσκονται. Αυτό τους οδηγεί πολλές φορές, στο να διαγραφούν από το μητρώο και είναι άδικο, αν συνυπολογίσουμε και αυτά που έχουν περάσει, κατά τη δεκαετή κρίση και τις δυσκολίες που είχαν μέσω πανδημίας, αλλά και τη γενικότερη επιδείνωση της οικονομικής κατάστασης του μέσου νοικοκυριού και την στροφή της αγοράς προς στα σουπερμάρκετ ή άλλες μορφές αγοράς εις βάρος των λαϊκών.

Ενώ, λοιπόν, λαμβάνοντας υπόψη όλες αυτές τις παραμέτρους, θα περίμεναν οι άνθρωποι των λαϊκών αγορών το σημερινό σχέδιο νόμου να είναι ενισχυτικό, βοηθητικό, να διορθώνει αστοχίες και να βελτιωθεί η κατάστασή τους, βλέπουν διατάξεις, οι οποίες, όχι μόνο δεν λύνουν βασικά προβλήματα, αλλά από ότι φαίνεται και φοβάμαι αυτή είναι η εικόνα που περνάει προς τα έξω, ότι δημιουργεί περισσότερα προβλήματα. Φερ’ ειπείν, οι προκηρύξεις αδειών παραγωγών, μία φορά τον χρόνο, που σταδιακά, στην πράξη, θα θέσει εκτός λαϊκών αρκετούς και με ανατροπή των παραγωγικών αδειών σε επαγγελματικές, είναι λογικό να προκαλούν μία αναστάτωση και υπάρχει μεγάλη αντίδραση, όπως φάνηκε στην ακρόαση των φορέων. Άρα, το πρώτο ζήτημα είναι οι υπάρχουσες άδειες και θέσεις να μην χαθούν από τους παραγωγούς, αλλά όχι και από τους επαγγελματίες.

Δεύτερον, με το σημερινό καθεστώς, αν κάποιος είχε άδεια λαϊκής, μπορούσε να ζητήσει θέση σε οποιοδήποτε σημείο της χώρας. Τώρα, όλοι θα αναμένουν την προκήρυξη, με διαφορετικούς όρους ανά φορέα, ανά Δήμο, ουσιαστικά, ανά λαϊκή, ακόμη, ίσως, και ανά προϊόν.

Τρίτον, καταλαβαίνουμε όλοι, ότι όποιος παραβιάζει τον νόμο και τους κανόνες, θα πρέπει να έχει ποινή. Αυτό, όμως, σημαίνει, ότι τα πρόστιμα πρέπει να είναι συμμορφωτικά και όχι εξοντωτικά, όχι, δυσανάλογα, τιμωρητικά και σίγουρα δεν θα πρέπει να επιφέρουν απώλεια ή αναστολή της άδειας για παραβάσεις που, αντικειμενικά, είναι μικρές. Είναι αδιανόητο να συζητάμε για αφαίρεση άδειας, αν δεν πουληθεί πάνω από το 50% της δηλωθείσας ποσότητας, γιατί είναι πολύ δύσκολο να προβλεφθεί, τι μπορεί να παραχθεί ή να πωληθεί.

Επίσης, για δύο φορολογικές αποδείξεις που δεν θα κοπούν, ανεξαρτήτως ποσού, να χάνει τη δουλειά του ο πωλητής, μέσα σε έναν χρόνο, όταν σε άλλους κλάδους, το ξέρουμε πολύ καλά, ότι οι παραβάσεις είναι πολύ πιο σοβαρές, για να τεθούν οι επαγγελματίες σε αναστολή λειτουργίας.

Προβλήματα δημιουργούνται και με τη διαδικασία μοριοδότησης για την απόκτηση της άδειας, διότι δεν πρέπει να ξεχνάμε, ότι παρά το γεγονός, ότι είναι ευκταίο να αναβαθμίζεται η συμμετοχή στους επαγγελματίες και στους παραγωγούς στις λαϊκές αγορές και στις υπαίθριες αγορές, δεν πρέπει ποτέ να ξεχνάμε τον αυθεντικό χαρακτήρα που έχουν αυτές οι αγορές.

Σε ότι αφορά στις διατάξεις για το υπαίθριο εμπόριο και τις θρησκευτικές εμποροπανηγύρεις, όπως ειπώθηκε στην ακρόαση φορέων θα πρέπει να ισχύσουν από την 1η Ιανουαρίου του 2022. Θα πρέπει και για τις πασχαλινές αγορές, αλλά και για τις χριστουγεννιάτικες αγορές, να υπάρχει μία επέκταση της διάρκειας λειτουργίας τους, διότι αυτή είναι και μία πρακτική που εφαρμόζεται σε αρκετές ευρωπαϊκές χώρες, ειδικά για τα χριστουγεννιάτικα παζάρια, 40, 45, 50 ημέρες. Δεν καταλαβαίνω εδώ, γιατί υπάρχει αυτός ο περιορισμός. Είναι ένα αίτημα που θα βοηθήσει και αυτή την κίνηση της αγοράς, αλλά και στα δημόσια έσοδα.

Σε ότι αφορά στο ηλεκτρονικό σύστημα e-καταναλωτής, το είχαμε ξανασυζητήσει, κύριε Υπουργέ, με αφορμή τα σουπερμάρκετ και την υποχρέωση καταχώρισης μέχρι στις 08.00΄ της τιμής εκκίνησης των προϊόντων και της ποσότητας των προϊόντων. Αυτό είναι πολύ ωραίο να το σχεδιάζουμε στο Υπουργείο, αλλά όσοι έχουμε περάσει σε λαϊκές αγορές και ειδικά, όσοι ασχολούνται με τις λαϊκές και ιδιαίτερα κάτω από δύσκολες συνθήκες καιρικές και όχι μόνον, καταλαβαίνετε ότι αυτό είναι πολύ δύσκολο να εφαρμοστεί στην πράξη, ενώ θα δημιουργήσουμε ένα, επιπλέον, ζήτημα στους παραγωγούς, οι οποίοι -επαναλαμβάνω- έχουν αυξημένα κόστη και στην παραγωγή τους και στην καθημερινότητά τους, έχουν μειωμένους τζίρους, δεν στηρίχτηκαν, όσο θα έπρεπε, εν μέσω πανδημίας, και τώρα τους επιβαρύνουμε με μία περαιτέρω υποχρέωση, στην οποία και εσείς καταλαβαίνετε ότι είναι πολύ δύσκολο να προσαρμοστούν. Άρα, αυτό θα πρέπει να είναι σε ένα μεταβατικό στάδιο και δεν θα πρέπει να δημιουργεί συνθήκες για ποινές και κυρώσεις.

Μία τελευταία αναφορά θέλω να κάνω στους καλλιτέχνες και χειροτέχνες, έναν κλάδο, τα ζητήματα του οποίου δεν ακούστηκαν, όσο θα έπρεπε τις τελευταίες μέρες και ένας κλάδος που έχει κατοχυρωθεί επαγγελματικά από την UNESCO, σε όλη την Ευρώπη. Κανένας χειροτέχνης, καλλιτέχνης δεν έλαβε οικονομική στήριξη, κατά τη διάρκεια των επτά μηνών της υποχρεωτικής καραντίνας, παρά το γεγονός, ότι υπήρχαν εξαγγελίες ανάλογες από την Κυβέρνηση. Δεν έχουν, μέχρι στιγμής, εξαγγελθεί προγράμματα ένταξής τους στην αγορά εργασίας, ενώ υπάρχουν ευρωπαϊκά προγράμματα με φοροαπαλλαγές και επιδοτούμενη ασφάλιση, ενώ οι προηγούμενες άδειες εκδίδονταν από την Περιφέρεια και είχαν ισχύ για όλη την επικράτεια. Αυτό θα πρέπει να διατηρηθεί.

Τώρα πάμε μόνο στους τρεις μήνες εργασίας. Αυτό θα πρέπει να επεκταθεί, τουλάχιστον, κατά το διπλάσιο, έξι, ίσως και οκτώ μήνες σε αγορές που θα ορίζει ο Δήμος και θα είναι κατάλληλα οργανωμένες και σε σημεία όπου υπάρχει αγοραστικό ενδιαφέρον και εύκολη πρόσβαση και διευκόλυνση των επισκεπτών.

Θεωρώ, λοιπόν, θα πρέπει και αυτός ο επαγγελματικός κλάδος, που ορθά ρυθμίζεται, αλλά δεν στηρίζεται όσο πρέπει, να ληφθεί σοβαρά υπόψιν από την Κυβέρνηση γιατί όλο το προηγούμενο διάστημα αρκέστηκε σε εξαγγελίες και δυστυχώς, δεν είδε πεπραγμένα.

Κύριε Υπουργέ, το γεγονός, ότι οι άνθρωποι των λαϊκών αγορών εμφανίζουν μία διαφωνία στη μεγάλη πλειοψηφία των διατάξεων, θα πρέπει να ληφθεί πολύ σοβαρά από την Κυβέρνηση. Δεν θα πρέπει σε αυτή την πολύ οριακή οικονομική κατάσταση και συγκυρία για τη χώρα, ανθρώπους του μόχθου, που ανταποκρίνονται σε ανθρώπους χαμηλής οικονομικής δυνατότητας και, πραγματικά, προσφέρουν λειτούργημα, να τους δημιουργήσουμε περαιτέρω εμπόδια και να τους οδηγήσουμε εκτός της αγοράς εργασίας. Γι’ αυτό θεωρώ, ότι μέχρι την Ολομέλεια υπάρχει ο χρόνος, υπάρχουν τα περιθώρια, να γίνουν οι διορθωτικές παρεμβάσεις, ώστε να καταλήξουμε σε ένα σχέδιο νόμου που θα δίνει και λύση και θα οδηγεί την κατάσταση μπροστά.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Πριν δώσω τον λόγο στον κ. Φάμελλο, ο κ. Λογιάδης να ψηφίσει, επί του συνόλου.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Πρόεδρε, ευχαριστώ πολύ.

Είμαστε κατά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, κύριε Λογιάδη.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κυρίες και κύριοι Βουλευτές, κύριε Yπουργέ, είναι γεγονός, ότι είμαστε σε μία δύσκολη θέση σήμερα, μιας και είμαστε στη β΄ ανάγνωση ενός νομοσχεδίου, το οποίο ακόμη και ο Εισηγητής της Πλειοψηφίας λέει ότι θα αλλάξει. Προαναγγέλλει, μάλιστα, αλλαγές που η Κυβέρνηση δεν έχει φέρει και όλο αυτό εξελίσσεται, μέσα σε ένα πλαίσιο προ ανάρτησης ενός νομοσχεδίου, που απορρίφθηκε, συλλήβδην, ακόμη και από τον Υπουργό, εισήγησης από τον εκπρόσωπο της Πλειοψηφίας, στην πρώτη συνεδρίαση, με αμφισβητήσεις και αιτήματα για ακύρωση πολλών άρθρων και πλήρης αποδόμησης του νομοσχεδίου από όλο τον παραγωγικό κόσμο των λαϊκών αγορών.

Έτσι, λοιπόν, κι εμείς, όση καλή διάθεση και να έχουμε, είμαστε σήμερα εδώ, χωρίς να ξέρουμε για ποιο νομοσχέδιο συζητάμε, γιατί η Κυβέρνηση επιφυλάσσεται να το αλλάξει, να το αναστείλει, να το ψηφίσει και να μην εφαρμοστεί, να το ψηφίσει και να αλλάξουν κάποια πράγματα μετά με υπουργικές αποφάσεις; Οπότε κι εγώ θα περιοριστώ σε γραπτό λόγο, κύριε Πρόεδρε, και θα καταλάβετε την αιτία, για να είμαι ακριβής στην περιγραφή του τι νομοσχέδιο συζητάμε σήμερα.

Κυρίες και κύριοι Βουλευτές, βιώνουμε τις τραγικές συνέπειες ενός «ψευτοδιαλόγου» για ένα «άθλιο» νομοσχέδιο, αυτού του «ψεύτικου» διαλόγου που είχε «ανοίξει’ ο Άδωνις Γεωργιάδης με τις Ομοσπονδίες των Παραγωγών και Επαγγελματιών Πωλητών Λαϊκών Αγορών για το σχέδιο νόμου που κατέθεσε στη Βουλή. Ενός διαλόγου προσχηματικού, ενός διαλόγου που, τελικά, αποδεικνύεται από τα γεγονότα, ότι έγινε για το «θεαθήναι», για «τα μάτια του κόσμου». Ουδέποτε ο Υπουργός άκουσε τους παραγωγούς και τους επαγγελματίες, ουδέποτε έλαβε υπόψη τις προτάσεις τους, ουδέποτε θέλησε να κάνει πράξη κάτι άλλο, εκτός από αυτά που ήθελε. Αντίθετα και «φορώντας τη λεοντή» του Υπουργού, που έχει ανοιχτή την πόρτα σε όλους τους πολίτες, προχώρησε, τελικά, στην κατάθεση ενός νομοσχεδίου, το οποίο «χτυπά» τον «πυρήνα» των λαϊκών αγορών, «χτυπά» όλους τους ανθρώπους που κερδίζουν ένα τίμιο μεροκάματο στις λαϊκές αγορές.

Ο κ. Υπουργός ονειρεύεται αγορές υποκαταστήματα μεγάλων εταιρειών, ονειρεύεται λαϊκές αγορές χωρίς παραγωγούς. Λέει ότι θέλει να «χτυπήσει» την αδιαφάνεια και τελικά, φέρνει το χάος και την αναρχία σε έναν χώρο πολύτιμο και ευαίσθητο. Ούτε καν την πρόταση των παραγωγών για τη σύσταση νομικού προσώπου, που θα εποπτεύει και θα ρυθμίζει τα θέματα των λαϊκών αγορών, σε επίπεδο Περιφέρειας, δεν έκανε δεκτή και ας του εξήγησαν, δεκάδες φορές, ότι μόνο με αυτόν τον τρόπο οι λαϊκές αγορές μπορούν να διοικηθούν, ότι μόνο με αυτόν τον τρόπο οι λαϊκές αγορές μπορούν να αντέξουν στις σύγχρονες προκλήσεις. Κι ας του είπαν τα ίδια και η Αντιπεριφερειάρχης Κεντρικής Μακεδονίας, η κυρία Πατουλίδου και ο Διευθυντής των λαϊκών αγορών της Περιφέρειας Αττικής. Τίποτα, μηδέν. Πλήρης απόρριψη.

Και δεν είναι το μόνο που απέρριψε ο κ. Υπουργός. Είχε υποσχεθεί -ακόμη μία υπόσχεση- ότι θα αποσύρει την απαράδεκτη εξωθεσμική και αντισυνταγματική διάταξη για τη μετατροπή της παραγωγικής άδειας σε επαγγελματική με μια απλή αίτηση. Μηδέν και σε αυτό. Προσχηματικά και ψεύτικα όλα, λόγια μεγάλα, λόγια του «αέρα», λόγια ανέξοδα.

Απέναντι σε όλα αυτά η απάντηση των παραγωγών δεν μπορεί να είναι άλλη από την πλήρη και καθολική κινητοποίηση του κλάδου τους, του καθένα και της καθεμιάς. Φτάνει πια με την απαξία, λένε οι παραγωγοί και οι μικροέμποροι. Δεν είναι παιδιά ενός κατώτερου Θεού, Δεν είναι οι παρίες της ζωής, δεν είναι τα «μυρμήγκια» που ενοχλούν τον δείπνο του κ. Υπουργού. Μέχρι εδώ με τα ψέματα, με τις αποφάσεις χωρίς αυτούς, όμως, γι’ αυτούς. Δεν υπάρχουν κομματικές «σημαίες» λένε στον αγώνα τους. Αυτό ας το καταλάβουν όλοι. Για το «ψωμί» τους παλεύουν και αυτός είναι ο υπέρτατος αγώνας.

Κύριε Πρόεδρε, καταθέτω αυτό το έγγραφο, το οποίο, όπως καταλάβατε, δεν είναι η ομιλία μου. Είναι η ανακοίνωση της Ομοσπονδίας Σωματείων Επαγγελματιών Παραγωγών Πωλητών Λαϊκών Αγορών Μακεδονίας, Θεσσαλίας, Θράκης. Οφείλω να πω, ότι τη διάβασα, όχι για να κάνω κάποιο χατίρι, αλλά γιατί συντάσσομαι και συντασσόμαστε με αυτά που λένε οι παραγωγοί και λένε δημόσια, εδώ και χρόνια, ειδικά, όλο το 2021 που συζητείται αυτό το απαράδεκτο νομοσχέδιο. Το θέμα είναι, όμως, ότι όχι απλά δεν τους ακούει η Κυβέρνηση, αλλά τους κοροϊδεύει. Θα το καταθέσω στα Πρακτικά.

Το αποτέλεσμα ήταν να έρθουν εδώ, στην Επιτροπή Παραγωγής και Εμπορίου, παρ’ ότι η Κυβέρνηση και ο Εισηγητής της τούς υπόσχονταν ένα άλλο νομοσχέδιο, παρ’ ότι ακόμη και χθες Βουλευτές της Νέας Δημοκρατίας τους υπόσχονταν ένα άλλο νομοσχέδιο, για να διαπιστώσουν, όπως γράφουν, τελικά, στην ανακοίνωση της Ομοσπονδίας, ότι η Κυβέρνηση είναι αδιάλλακτη, διότι δεν προχωράει σε όλα αυτά που ζήτησαν.

Μάλιστα, αυτό που διαπιστώσαμε, κύριε Πρόεδρε, και μου κάνει ιδιαίτερη εντύπωση για την Κυβέρνηση των «αρίστων» είναι, ότι χθες μας αποκαλύφθηκε από Βουλευτή της Συμπολίτευσης, ότι τα δύο Υπουργεία δεν μιλάνε μεταξύ τους. Δηλαδή, το θέμα του νομικού προσώπου δεν έχει λυθεί, διότι υπάρχει σοβαρό θέμα επικοινωνίας του Υπουργείου Ανάπτυξης με το Υπουργείο Εσωτερικών. Τέτοια επιτελικότητα. Να μην μπορούν να συνεννοηθούν για το κρίσιμο θέμα των λαϊκών αγορών ο κ. Γεωργιάδης και ο κ. Βορίδης, παρ’ ότι έχουν και μακρά ιστορία πολιτικής συγγένειας -από το ΛΑΟΣ αν δεν κάνω λάθος τους φιλοξενήσατε- μάς κάνει ιδιαίτερη εντύπωση.

Είναι δυνατόν, δηλαδή, να παραμένει στον «αέρα», και αυτό επιβεβαιώθηκε και σήμερα από τον κ. Σιμοπούλο, ότι δεν θα κριθεί, ως αναγκαίο το θέμα του νομικού προσώπου και θα περιμένουμε, μήπως το Υπουργείο Εσωτερικών σε επόμενη νομοθέτηση δημιουργήσει έναν φορέα για να διοικεί τις λαϊκές αγορές;

Ταυτόχρονα, έχει ξεκαθαριστεί απ’ όλους, ότι το νομοσχέδιο αυτό δημιουργεί προβλήματα, γιατί θέτει εμπόδια στην απρόσκοπτη προσέλευση των παραγωγών, και μάλιστα, «κρύβει» δεκαέξι υπουργικές αποφάσεις αδιαφάνειας. Ούτε τα είδη των λαϊκών αγορών δεν έχουν καθοριστεί, εκτός του ότι θα επαφίεται μετά στην πολιτική βούληση του Υπουργού, μήπως αλλάζουν κιόλας, και να αλλάζουν και κατά περίπτωση. Όπως και τα τέλη. Όλα αυτά τα ακούσατε χθες. Μαζί ήμασταν, όταν τα έλεγαν όλα αυτά οι παραγωγοί.

Βέβαια, αυτό που είναι ξεκάθαρο, είναι ότι το νομοσχέδιο αυτό περνάει στους επαγγελματίες των λαϊκών αγορών υποχρεώσεις, που ισχύουν για σουπερμάρκετ που κάνουν τζίρους πάνω από 90 εκατομμύρια, ενώ από την άλλη, τους βάζει πρόστιμα που δεν ισχύουν στο στεγασμένο εμπόριο, όπως την αφαίρεση της άδειας, όπως την απώλεια της θέσης. Όλα αυτά, λοιπόν, είναι εξοντωτικά.

Και οι παραγωγοί και εμείς, είναι προφανές και λογικό, ότι λέμε «όχι», γιατί καταργείτε, με αυτόν τον τρόπο, τον θεσμό των λαϊκών αγορών και θέτετε εμπόδια και στους καταναλωτές, τους οποίους υποχρεώνετε σε μία νέα κρίση ακρίβειας μαζί με αυτήν που ζούμε.

Είναι γεγονός, ότι το Υπουργείο Ανάπτυξης, μιας και είναι εδώ ο Αναπληρωτής, έχει σοβαρότατες ευθύνες για την κρίση ακρίβειας που ζει σήμερα η Ελλάδα. Και αυτό είναι το μεγαλύτερο πρόβλημα που έχουμε μπροστά μας, που δημιουργείται και από το νομοσχέδιο λαϊκών αγορών. Σήμερα, διάβαζα σε εφημερίδα, που σίγουρα δεν είναι της πλευράς που υποστηρίζει τον ΣΥΡΙΖΑ, ότι αρτοποιείο στην Αθήνα, τον Σεπτέμβριο του 2021, είχε αύξηση στον λογαριασμό του ρεύματος. Από 866 ευρώ που πλήρωσε πέρυσι, φέτος, πλήρωσε 1.366 ευρώ. Δηλαδή, όπως υπολογίσαμε η αύξηση είναι πάνω από 60%. Αυτό είναι το «αποτύπωμα» στους επαγγελματίες και στην ανάπτυξη της Κυβέρνησης της Ν.Δ..

Μάλιστα, στην ίδια έρευνα του Βιοτεχνικού Επιμελητηρίου Αθηνών, άνω των μισών επιχειρήσεων θεωρούν, ότι τα μέτρα της Κυβέρνησης είναι ανεπαρκή για την ηλεκτρική ενέργεια, ενώ το υπόλοιπο 46% θεωρεί, ότι μπορούν να βοηθήσουν σε μικρό βαθμό. Άρα, κατά 100% είστε εκτός του στόχου στήριξης επιχειρηματικότητας. Επιπλέον, οι μισές επιχειρήσεις εκτιμούν, ότι οι τιμές θα αυξηθούν, τουλάχιστον, κατά 10% λόγω της ενέργειας, για να μην βάλουμε όλες τις παραμέτρους κόστους- ενώ το 15% των επιχειρήσεων των βιοτεχνιών της Αθήνας, της Αττικής, εκτιμά οι τιμές από την πολιτική της Ν.Δ. θα αυξηθούν πάνω από 30%.

Αυτή είναι η κατάσταση. Αυτή είναι η κατάσταση σήμερα σε όλη την αγορά. Το Υπουργείο Ανάπτυξης και η Κυβέρνηση Μητσοτάκη είναι υπεύθυνοι για την κρίση ακρίβειας που δημιουργείται, ενώ επιτείνουν την κρίση αυτή, διώχνοντας τους παραγωγούς από τις λαϊκές, για να βάλουν μεσάζοντες, για να βάλουν μεγάλες ιδιωτικές επιχειρήσεις, για να βάλουν αλυσίδες και franchising. Αυτό είναι το όνειρο των συγχωνεύσεων, του κλεισίματος των μικρών εμπορικών καταστημάτων και της απαγόρευσης εργασίας ακόμη για τους μικρούς παραγωγούς.

Αυτό είναι προφανές, διότι, εκτός από το ρεύμα, την ενέργεια, και τα μεταφορικά, ένα μεγάλο πλήγμα σε όλες οικογένειες, πάλι, εξαιτίας επιλογών της Κυβέρνησης Μητσοτάκη είναι στο πετρέλαιο θέρμανσης, όπου δεν δεχθήκατε τη δική μας τροπολογία για τη μείωση του Ειδικού Φόρου Κατανάλωσης, παρ’ ότι είναι στην «εργαλειοθήκη» της Ε.Ε., με αποτέλεσμα να πλήττονται όλα τα νοικοκυριά από τη φοβερή κρίση ακρίβειας, ακόμη και στο αγαθό της θέρμανσης, ενόψει ενός δύσκολου χειμώνα.

Είναι ξεκάθαρο, ότι δεν μπορούν να διορθωθούν, επιμέρους, αυτές τις πολιτικές. Χρειάζονται ανατροπή, καθώς αυτή η Κυβέρνηση δεν διορθώνεται. Εμείς παρά ταύτα, είμαστε εδώ σε αυτόν το διάλογο, γιατί προσπαθούμε, ακόμη και τώρα, να καταλάβουμε ποια άρθρα είναι αυτά που θα φτάσετε, στο τέλος, να προτείνετε αλλαγές.

Είναι ξεκάθαρο, όμως, ότι θα μπορούσατε να ξεκινήσετε τώρα με ένα πρώτο μέτρο που προτείνουμε εμείς. Να πάρετε πίσω αυτές τις διατάξεις, όπως ζητούν και οι παραγωγοί, και να ξεκινήσουμε τη συζήτηση για κάτι άλλο σημαντικό. Τι θα λέγατε να συζητήσουμε για την αύξηση του κατώτατου μισθού στα 800 ευρώ από σήμερα, που το προτείνει επίσημα, πλέον, ο ΣΥΡΙΖΑ και αναλαμβάνει τέτοια πρωτοβουλία;

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Σε ότι αφορά στο Νομικό Πρόσωπο Ιδιωτικού Δικαίου ήμουν σαφής. Στην αρχή, είπα, ότι πρέπει οι Περιφέρειες, μέσα από τον νόμο αυτό, να καταβάλουν κάθε προσπάθεια, ώστε να εντάξουν το νέο θεσμικό πλαίσιο στα υφιστάμενα νομικά πρόσωπα. Πρώτα πρέπει να γίνει αυτό στα υφιστάμενα νομικά πρόσωπα.

Αναφορικά με την ενέργεια, δεν έχω να πω τίποτα άλλο. Η Κυβέρνηση παίρνει μέτρα εξισορρόπησης της εισαγόμενης αύξησης του κόστους. Να ρωτήσουμε αυτόν τον άνθρωπο αυτόν που επικαλεστήκατε, πόσο πλήρωνε ΕΝΦΙΑ, πόσο πλήρωνε εισφορά αλληλεγγύης και πόσο περισσότερο δουλειά έχει τώρα, για να δούμε αν εξισορροπεί αυτή την αύξηση.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Καταρχάς,θα ήθελα να αναφερθώ, σε κάτιπου ειπώθηκε, σχετικά με την επικοινωνία των δύο Υπουργείων. Ουδέποτε υπήρξε κάποιο πρόβλημα και πάντα υπάρχει απόλυτη συνεργασία με όλα τα Υπουργεία. Νομίζω ότι αυτό φαίνεται και με τον τρόπο που έρχονται τα σχέδια νόμου, καθ’ ότι είναι συμφωνημένα, όπως ξέρετε, ενώ τηρούμε και μία διαδικασία που δεν την τηρούσατε εσείς κατά τη διακυβέρνησή σας. Επομένως, δεν φέρνουμε τα σχέδια νόμου όπως τα φέρνατε. Τα φέρνουμε με μία διαδικασία, με τις ακροάσεις και βεβαίως, δεν χρησιμοποιούμε τα επείγοντα χαρακτηριστικά, για να έρθουν, χωρίς συζήτηση τα σχέδια νόμου στη Βουλή.

Δεν ξέρω αν ο ΣΥΡΙΖΑ θεωρεί, ότι η παγκόσμια κρίση που συμβαίνει με την επανεκκίνηση της οικονομίας και οι αυξήσεις που είναι ένα εξωγενές φαινόμενο, οφείλονται λόγω της διακυβέρνησης της Νέας Δημοκρατίας και του Κυριάκου Μητσοτάκη. Θα ήθελα να σας πω, ότι παραλάβαμε την ανεργία στο 17% και είναι στο 13%. Θα πρέπει, λοιπόν, να δείτε τι κάνατε, επί τεσσεράμισι χρόνια, για να φέρετε την ανεργία στο ύψος αυτό. Θα πρέπει να σας πω, ότι 42,7 δισεκατομμύρια «έπεσαν» στην πραγματική οικονομία. Θα πρέπει να σας πω, ότι, πλέον, μία τετραμελής οικογένεια θα λάβει 60% αύξηση στο επίδομα θέρμανσης. Θα πρέπει να σας πω, ότι όλες τις αυξήσεις της ΔΕΗ «απορροφήθηκαν», μέσα από τα μέτρα της Κυβέρνησης, έτσι ώστε να μην επιβαρύνονται τα νοικοκυριά και οι επιχειρήσεις.

Δηλαδή, έχουμε μία σειρά μέτρων που, ακριβώς, στοχεύουν στο να στηρίξουν την ελληνική οικογένεια, μέσω αυτής της παγκόσμιας κρίσης, καθ’ ότι η κρίση αυτή, η οποία προέκυψε από την επανεκκίνηση της οικονομίας, είναι ένα φαινόμενο που είναι διεθνές. Αντιμετωπίζουμε, λοιπόν, το θέμα, με στήριξη των οικογενειών, των ευάλωτων συμπολιτών μας, με μέτρα που, όπως γνωρίζετε πολύ καλά, έχουν φτάσει τα 500 εκατομμύρια, τουλάχιστον, μέχρι το τέλος του έτους για την ενεργειακή στήριξη των οικογενειών.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Κύριε Πρόεδρε, δεν είχα σκοπό να τοποθετηθώ στη σημερινή συνεδρίαση. Απλώς, νομίζω, ότι οφείλω να απαντήσω σε αυτά που μόλις τώρα είπε ο κ. Υπουργός.

Κύριε Υπουργέ, για την ανεργία, το λέτε στον ΣΥΡΙΖΑ; Παραλάβαμε την ανεργία το 2015 στο 27% από Κυβέρνηση της Νέας Δημοκρατίας, όπως θα θυμάστε, και την αφήσαμε το 2019 στο 17%. Πετύχαμε, λοιπόν, μία μείωση δέκα ποσοστιαίων μονάδων, μέσα σε συνθήκες μνημονίου. Αυτό πέτυχε η Κυβέρνηση του ΣΥΡΙΖΑ.

Σε σχέση με το εξωγενές της κρίσης, προφανώς, κανείς δεν φέρει αντίρρηση, ότι υπάρχουν εξωγενείς παράγοντες και ότι είναι μία διεθνής κρίση. Όμως, το ζήτημα εδώ, είναι τι κάνει κάθε χώρα και κάθε κράτος μέλος της Ευρωπαϊκής Ένωσης, για να αντιμετωπίσει στα εθνικά επίπεδα αυτή την κρίση. Βλέπουμε την ίδια την Ευρωπαϊκή Ένωση να καταθέτει προτάσεις μιας «εργαλειοθήκης» επτά σημείων για τη στήριξη των ευάλωτων νοικοκυριών, για τη μείωση συγκεκριμένων φορολογικών υποχρεώσεων, για την ενίσχυση των μικρομεσαίων επιχειρήσεων, κινήσεις που τις έχει προτείνει ο ΣΥΡΙΖΑ και σε εθνικό επίπεδο και δυστυχώς, η Κυβέρνηση της Νέας Δημοκρατίας, μέχρι σήμερα, τις έχει αρνηθεί πεισματικά. Αυτή είναι, δυστυχώς, η πραγματικότητα.

Και για να μιλήσω πολύ συγκεκριμένα, γιατί δεν έγινε δεκτή από την Κυβέρνηση της Νέας Δημοκρατίας, η τροπολογία που καταθέσαμε, πριν από δέκα ημέρες, περίπου, για τη μείωση του ειδικού φόρου κατανάλωσης στα καύσιμα, στην ενέργεια, στα κατώτατα επιτρεπτά ευρωπαϊκά επίπεδα; Γιατί δεν έγινε αποδεκτή αυτή η τροπολογία; Γιατί ακόμη και σήμερα που μιλάμε, η κυα, σε σχέση με το επίδομα που έχει ανακοινώσει η Κυβέρνηση για το ενεργειακό κόστος, δεν έχει εκδοθεί; Για ποια στήριξη μπορούμε να μιλάμε;

Βεβαίως, υπάρχει μία διεθνής κρίση, αλλά, ακριβώς, επειδή υπάρχει μία διεθνής κρίση που είναι πάρα πολύ οξεία και η οποία μία εύθραυστη οικονομία, όπως είναι η ελληνική, την πλήττει ακόμη περισσότερο, απ’ ότι τις ισχυρές οικονομίες της Ευρώπης, θα έπρεπε η Κυβέρνηση, εδώ και μήνες, να έχει λάβει, εγκαίρως, μέτρα. Υπενθυμίζω, κύριε Πρόεδρε, ότι έχουμε καταθέσει ερωτήσεις για το ζήτημα του ενεργειακού κόστους, εδώ και μήνες, οι οποίες δεν έχουν απαντηθεί από την πλευρά της Κυβέρνησης.

Επίσης, έχουμε καταθέσει ερωτήσεις για το ζήτημα του κόστους των πρώτων υλών από τον περασμένο Φεβρουάριο, στις οποίες η Κυβέρνηση μάς απάντησε τυπικά, μάς απάντησε υπηρεσιακά. Αν όλα αυτά τα ζητήματα τα είχαμε αντιμετωπίσει, όλους αυτούς τους μήνες, δεν θα είχαμε φτάσει σε αυτό το πρωτοφανές κύμα ακρίβειας, το οποίο αντιμετωπίζει σήμερα η ελληνική οικονομία και το οποίο απειλεί κάθε προσπάθεια, κάθε δυνατότητα, κάθε προοπτική ανάπτυξης της οικονομίας μας το επόμενο διάστημα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων)**: Είναι πολύ σημαντικό, αν και νομίζω ότι δεν είναι η ώρα, να συζητήσουμε το γιατί η Κυβέρνηση του ΣΥΡΙΖΑ δεν μείωσε τον εισαγωγικό συντελεστή, για να βοηθήσει τις ασθενέστερες κοινωνικές ομάδες -πραγματικά, θα ήθελα πάρα πολύ να απαντήσετε σε αυτό- όπου μειώθηκε, όπως γνωρίζετε, άνω του 50%. Γιατί η Κυβέρνηση ΣΥΡΙΖΑ δεν μείωσε τις εργοδοτικές εισφορές, έτσι ώστε να δώσει διαθέσιμο εισόδημα; Γιατί η Κυβέρνηση ΣΥΡΙΖΑ δεν μείωσε τον ΕΝΦΙΑ, που τον μειώσαμε άμεσα στο 22%;

Θα ήθελα, λοιπόν, να μου πείτε, όταν μία Κυβέρνηση δανείζεται με ιστορικά χαμηλά, ακριβώς, γιατί δείχνει προς τα έξω τη σωστή δημοσιονομική εικόνα, διότι διαχειρίζεται τα θέματα με μεγάλη σοβαρότητα, όταν δίνει 42,7 δισεκατομμύρια στην πραγματική οικονομία, τι είναι αυτό που έκανε ο ΣΥΡΙΖΑ μέσα στη διακυβέρνηση των τεσσεράμισι ετών, για να στηρίξει, πραγματικά, τις ευάλωτες κοινωνικά ομάδες. Ποια είναι τα προγράμματα, σχετικά με την ενέργεια που έφερε; Ποια είναι η μείωση της φορολογίας των φυσικών προσώπων που έφερε; Ποια είναι η μείωση των νομικών προσώπων, όταν από 28% μειώθηκε στο 22%;

Θα ήθελα, λοιπόν, να πάρω αυτές τις απαντήσεις, για να δούμε ποιος είναι πιο κοινωνικά ευαίσθητος απέναντι στην ευάλωτη κοινωνική τάξη, στην οικονομικά ευάλωτη τάξη. Ποιοι είναι αυτοί οι οποίοι, πραγματικά, έδωσαν διαθέσιμο εισόδημα, για να μπορέσει να ζήσει καλύτερα η Ελληνίδα και ο Έλληνας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας)**: Κύριε Πρόεδρε, ο κ. Υπουργός μάς έθεσε ερωτήματα. Θα πρέπει τα ερωτήματα που έθεσε ο κ. Υπουργός με κάποιον τρόπο να απαντηθούν. Δεν μπορεί να ρωτάει ο κ. Υπουργός και να μην του δίνουνε απαντήσεις.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Να μιλήσει ο κ. Μπουκώρος και θα σας δώσω τον λόγο μετά.

Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ**: Κυρίες και κύριοι συνάδελφοι, ξέφυγε η συζήτηση, βεβαίως, από το αντικείμενο του νομοσχεδίου. Όμως, κύριε Χαρίτση, επειδή προσωπικά σας εκτιμώ και θεωρώ ότι διατυπώνετε έναν σοβαρό λόγο, έχει μεγάλη σημασία από ποια οπτική γωνία βλέπεις τα πράγματα. Εδώ ακούμε έναν ΣΥΡΙΖΑ που καταθέτει, συνεχώς, τροπολογίες για μείωση φορολογικών συντελεστών, όταν πριν, μόλις, δύο χρόνια ήταν Κυβέρνηση και «εξακόντιζε» στα ύψη όλους τους φορολογικούς συντελεστές. Δηλαδή, εδώ τίθεται και ένα ζήτημα αξιοπιστίας. Δεν μπορεί να λες άλλα ως Αντιπολίτευση και άλλα ως Κυβέρνηση.

Επίσης, κάνετε και διάφορες «αλχημείες». Μιλάτε για την ανεργία, ότι τη μειώσατε κατά δέκα μονάδες, παίρνοντας τα στοιχεία του τέλους του 2014, τότε που συνεργαστήκατε με τους πάντες, για να ανατρέψετε την τότε Κυβέρνηση, με αφορμή την εκλογή Προέδρου της Δημοκρατίας, μην αφήνοντάς την να ολοκληρώσει το έργο της για κάποιους κρίσιμους μήνες που απέμεναν. Και έρχεστε τώρα και λέτε, ότι μειώσατε την ανεργία, σε μία περίοδο που εσείς ισχυρίζεστε, ότι είχατε βγάλει τη χώρα από τα μνημόνια. Από 24,8%, σε 17% σε τεσσεράμισι χρόνια και έρχεστε σήμερα στην Κυβέρνηση, που έχει μειώσει την ανεργία σε μόλις δύο χρόνια, κατά τέσσερις μονάδες -και ξέρετε ότι όσο μειώνεται η ανεργία, φθάνουμε στον στενό «πυρήνα» των ανέργων, διότι ένα ποσοστό ανεργίας 8% έως 12%% πάντα υπήρχε σε αυτή τη χώρα, ακόμη και τις καλές εποχές- και συγκρίνετε ανόμοια πράγματα και ανόμοιες εποχές.

Δηλαδή, αυτές οι αριθμητικές αλχημείες δεν πείθουν. Γι’ αυτό και ο λόγο σας δεν έχει απήχηση στην ελληνική κοινωνία.

Βεβαίως, ξεχνάτε να μας πείτε, ότι δεν πετύχατε επί τεσσεράμισι χρόνια κανέναν αναπτυξιακό στόχο. Κανέναν. Από τους αναπτυξιακούς στόχους που θέτατε στους προϋπολογισμούς, κάθε χρόνο, ποτέ δεν πετύχαμε, ούτε το 50% των στόχων σας. Δείτε τους τέσσερις προϋπολογισμούς του 2016, του 2017, του 2018 και του 2019 και πείτε μας, ποιον από τους αναπτυξιακούς στόχους που είχατε εγγράψει εσείς στους προϋπολογισμούς επιτύχατε, γιατί είναι κι αυτό σημαντικό.

Σήμερα, έχουμε μία οικονομία που, εν μέσω πολλαπλών, πολυδιάστατων και εξωγενών κρίσεων, όπως είναι η πανδημία και η ενεργειακή κρίση, «τρέχει» με πολύ ικανοποιητικούς ρυθμούς ανάπτυξης. Πιστεύουμε ότι στο τέλος του έτους μιας ακόμη δύσκολης χρονιάς, θα έχουμε γράψει ένα σκορ, ας μου επιτραπεί η έκφραση, καλό και στην ανάπτυξη. Αυτό δεν παίζει κανέναν ρόλο; Είναι το ίδιο αντιμετωπίσιμο ένα «κύμα» ενεργειακής ακρίβειας, σε συνθήκες αναπτυξιακών ρυθμών, σε σχέση με τις συνθήκες υπανάπτυξης που είχατε «καταδικάσει» τη χώρα; Είναι το ίδιο πράγμα;

Δεύτερον, μιλάτε για την ακρίβεια και για το ενεργειακό κόστος. «Φαγώνεται» οικογενειακό εισόδημα και τα έσοδα των επιχειρήσεων από αυτούς τους παράγοντες; Ασφαλώς, ναι. Είναι παράγοντες που οφείλονται στην κυβερνητική πολιτική ή στις διεθνείς εξελίξεις; Και βάζει η Κυβέρνηση με το «καλημέρα» της ενεργειακής κρίσης μισό δις στο «τραπέζι» για την αντιμετώπιση των συνεπειών. Και έρχεστε και λέτε, πάρα πολύ εύκολα, εσείς που δεν μειώσατε κανέναν φόρο, αλλά, αντιθέτως, αυξήσατε όλους τους φόρους, «μειώστε τον ειδικό φόρο κατανάλωσης». Μιλάτε για μία Κυβέρνηση, που μείωσε όλους τους φόρους μέχρι σήμερα και μειώνει, κάθε χρόνο, τους φόρους και λέει, ότι «το συζητάμε και αυτό». Έρχεστε, όμως, και το λέτε πολύ εύκολα, χωρίς να κοιτάτε το άθροισμα των εσόδων, διότι για να βάλει η Κυβέρνηση, κυρίες και κύριοι του ΣΥΡΙΖΑ, μισό δις στο «τραπέζι», πρέπει να έχει και κάποια έσοδα και εκεί υπάρχει μία λεπτή ισορροπία. Γι’ αυτό και οι αρμόδιοι Υπουργοί είπαν, ότι το μελετούν.

Κύριε Χαρίτση -και δεν είναι κάτι προσωπικό, για την τοποθέτησή σας και μόνο θα πω- έρχεστε και λέτε, ότι δεν βγήκε η κυα μέσα Οκτωβρίου για το επίδομα θέρμανσης. Για ποιο επίδομα θέρμανσης μιλάει ο ΣΥΡΙΖΑ; Αυτό που το ανέλαβε από την προηγούμενη Κυβέρνηση, από τους προκατόχους του, κοντά στα 200 εκατομμύρια και το «προσγείωσε» στα 48 εκατομμύρια; Γι’ αυτό το επίδομα θέρμανσης μιλάτε; Που αναγκαζόταν ο κόσμος να προκαταβάλει τα χρήματα και έπαιρνε το επίδομα τον Ιούλιο και τον Αύγουστο; Η σημερινή Κυβέρνηση πέρυσι προκατάβαλε το επίδομα, ενώ, σε μεγάλο βαθμό, αυτό θα γίνει και φέτος. Σε ποια Κυβέρνηση απευθύνεστε; Σε αυτή που ανέβασε το επίδομα θέρμανσης από τα 50 εκατομμύρια ευρώ που το είχατε εσείς, το πήγαμε την πρώτη χρονιά στα 80 και το πήγαμε φέτος στα 168 εκατομμύρια ευρώ; Ποιος βαθμός κοινωνικής ευαισθησίας; Γιατί, ακριβώς, μας μιλάτε;

Κοιτάξτε να δείτε, είμαστε σε εποχές ρεαλισμού και ορθολογισμού. Δεν έχει σημασία το τι δηλώνει κανένας. Σημασία έχει τώρα, αυτές τις δύσκολες εποχές, το τι, πραγματικά, είναι ο καθένας μας και το τι, πραγματικά, πρεσβεύει. Η εποχή της «ταμπέλας», της κληρονομικής «ταμπέλας», οι «προοδευτικοί» και οι «συντηρητικοί», οι «ευαίσθητοι» και οι «αναίσθητοι», οι «φιλάνθρωποι» και οι «σκληροί» έχει παρέλθει ανεπιστρεπτί και βοηθήσαμε κι εσείς να παρέλθει αυτή η εποχή και να απομυθοποιηθεί, πλήρως, με τα χρόνια της διακυβέρνησής σας.

Κατά συνέπεια, από τις ίδιες «αφετηρίες» ξεκινάμε και μπορούμε να δούμε για τα σύγχρονα προβλήματα τι προτείνει και τι κάνει ο καθένας μας. Το τι προτείνει έχει μία σημασία, αλλά το τι κάνει έχει αποτέλεσμα κι αυτό έχει μεγαλύτερη σημασία.

Αντιλαμβάνομαι τη δυσκολία του ΣΥΡΙΖΑ να βρει κοινό. Αυτό καταγράφεται στις δημοσκοπήσεις, το γνωρίζει και η κοινωνία. Ωστόσο, δεν είναι το νομοσχέδιο των λαϊκών αγορών, αυτό που θα σας βγάλει από την πολιτική «νάρκη», στην οποία έχετε «περιπέσει», εξαιτίας των δικών σας επιλογών.

Το νομοσχέδιο των λαϊκών αγορών στοχεύει στην εύρυθμη λειτουργία τους. Δεν θίγει κανένα κυριαρχικό δικαίωμα των παραγωγών και των πωλητών λαϊκών αγορών. Το λέω αυτό, γιατί όλες οι υφιστάμενες άδειες των παραγωγών και των επαγγελματιών θα ανανεωθούν, κυρίως, των παραγωγών, γιατί μεγάλη κουβέντα γίνεται για τον πρωτογενή τομέα και στο μεσοδιάστημα, αλλά και κατά την προκήρυξη, μετά από ένα σημαντικό χρονικό διάστημα, που θα ολοκληρωθούν όλα τα πληροφοριακά συστήματα και όλες οι απαιτούμενες διαδικασίες. Οι σημερινοί υφιστάμενοι παραγωγοί λαϊκών αγορών και όσοι θα αποκτήσουν άδεια, μέχρι την εφαρμογή των διατάξεων του νόμου, θα έχουν άδεια και συγκεκριμένη θέση σε κάθε λαϊκή αγορά. Άρα, δεν διώχνει το νομοσχέδιο κανέναν από τις λαϊκές αγορές και πολύ περισσότερο, δεν φέρνει τα ιδιωτικά κεφάλαια και τα ιδιωτικά συμφέροντα, όπως διατυμπανίζατε, ότι ιδιωτικοποιούνται οι λαϊκές αγορές και το μεγάλο κεφάλαιο θα μπει μέσα να διώξει τους μικρούς πάγκους.

Δείτε, όμως, την πελώρια αντίφαση, στην οποία έχετε περιέλθει. Ζητάτε, υιοθετώντας άκριτα το αίτημα των παραγωγών και των επαγγελματιών, δημιουργία Νομικών Προσώπων Ιδιωτικού Δικαίου στις Περιφέρειες. Δεν διαθέτουν οι Περιφέρειες νομικά πρόσωπα; Δηλαδή, ποιος είναι ο στόχος σας, ν’ αλλάξουν οι «νταραβερτζήδες;» Αυτός είναι ο στόχος σας ή να μην υπάρχουν «νταραβερτζήδες;»

Κοιτάξτε να δείτε, και τα Υπουργεία συζητάνε μεταξύ τους και οι Βουλευτές συζητάνε με τους Υπουργούς. Αν πραγματικά υπάρχει δυνατότητα, εσείς που τόσο εύκολα, κύριε Αραχωβίτη, υιοθετείτε αυτό το αίτημα, με την ΚΕΔΕ συζητήσατε; Οι Δήμαρχοι το δέχονται, ασυζητητί, να περάσει αυτή η αρμοδιότητα στις Περιφέρειες; Να το συζητήσουμε αυτό το θέμα, αν είναι καλύτερα.

Εγώ θα σας πω την προσωπική μου άποψη. Είμαι υπέρ σε κάθε Περιφέρεια να υπάρχει ένα ενιαίο πλαίσιο λειτουργίας και μία ομοιόμορφη εικόνα, αν είναι δυνατόν, στις λαϊκές αγορές. Αρκεί αυτό να το θέλουν και οι Δήμαρχοι, να εκχωρήσουν αυτή την αρμοδιότητα, να μπορούν και οι Περιφέρειες να το αναλάβουν. Γιατί να έχει πρόβλημα η Κυβέρνηση για μία τέτοια αλλαγή; Είναι, όμως, κάτι, που πρέπει να συζητηθεί με όλους τους συναρμόδιους. Δηλαδή, με αυτούς που έχουν την αρμοδιότητα, με αυτούς που προτείνετε να λάβουν την αρμοδιότητα και με τους χρήστες των λαϊκών αγορών, που είναι οι παραγωγοί και οι επαγγελματίες, διότι εκεί έχουμε μείνει τώρα, σε αυτό το ζήτημα έχουμε μείνει τώρα. Ο νόμος, έτσι κι’ αλλιώς έχει χρονικό ορίζοντα εφαρμογής κάποιους μήνες μετά.

Τι είναι αυτό να ακούω από συναδέλφους της Αντιπολίτευσης, στη χθεσινή γενική συνέλευση που παραβρέθηκα των εμπόρων και των πολιτών, έτσι και σήμερα εδώ, ότι δεν μπορεί να υπάρξει καμιά συζήτηση για το πλαίσιο αρμοδιότητας και ποιος θα ασκεί αυτή την αρμοδιότητα. Γιατί δεν μπορεί να υπάρξει, μέχρι την εφαρμογή του νόμου; Κάλλιστα, μπορεί να υπάρξει και με άνεση χρόνου, μάλιστα, αρκεί να συμφωνούν και οι χρήστες και οι έχοντες και οι προτείνοντες να λάβουν την αρμοδιότητα αυτή.

Είναι απλά τα πράγματα, να μην δημιουργούμε σύγχυση. Δεν θα βγουν οι παραγωγοί και οι έμποροι των λαϊκών αγορών στον δρόμο, γιατί το θέλει ο ΣΥΡΙΖΑ. Αυτοί είναι κάθε μέρα στον δρόμο. Από το πρωί μέχρι το βράδυ και έχουν επικοινωνία με το κοινό και τους Έλληνες πολίτες, τους πελάτες τους και μπορούν να περάσουν τις θέσεις τους.

Θα έλεγα, λοιπόν, ότι επειδή είναι άνθρωποι σκληρά εργαζόμενοι και οι παραγωγοί και οι επαγγελματίες, ότι χρειάζεται ένα πλαίσιο εύρυθμης λειτουργίας. Ακόμη κρατάω και την άτυπη δέσμευση του Υπουργού προς τους Βουλευτές της Ν.Δ., ότι θα δει ακόμη και το ζήτημα της ένταξης αυτών των πολύ μικρών επιχειρήσεων στα προγράμματα ΕΣΠΑ, ώστε να εκσυγχρονίσουν και τις συνθήκες εργασίας τους, αλλά και την εικόνα τους στις λαϊκές αγορές. Θα το δούμε. Μέχρι σήμερα, ήταν αποκλεισμένοι αυτοί οι ΚΑΔ. Γιατί δεν τους εντάξατε εσείς, επί τεσσεράμισι χρόνια; Ο Υπουργός δεν είπε, ότι θα το κάνει, να εξηγούμαστε. Είπε ότι θα μελετήσει το ζήτημα.

Κατά συνέπεια, όπως δεν είστε πιο ευαίσθητοι για το επίδομα θέρμανσης, για τους φορολογικούς συντελεστές, για την ακρίβεια -πήρατε τον ΦΠΑ στα τρόφιμα από 13% και τον πήγατε στο 23% και από το 23% στο 24%, ούτε τον ΦΠΑ στα τρόφιμα δεν μειώσατε στα τεσσεράμισι χρόνια και μιλάτε σήμερα σε αυτή την Κυβέρνηση, που αντιμετωπίζει ένα πελώριο κλίμα ακρίβειας ενεργειακής, το οποίο οφείλεται καθαρά σε εξωγενείς παράγοντες; Ούτε τον ΦΠΑ στα τρόφιμα δεν μειώσατε, μάλιστα, το αυξήσατε- έτσι δεν είστε περισσότερο ευαίσθητοι στα γενικότερα ευρύτερα κοινωνικά και οικονομικά ζητήματα, έτσι δεν είστε περισσότερο ευαίσθητοι από τη σημερινή κυβέρνηση και από όλους εμάς και στο ζήτημα των λαϊκών αγορών.

Όσο πιο ξεκάθαρο είναι το πλαίσιο, όσο πιο καθαρή είναι η εικόνα των λαϊκών αγορών, τόσο το καλύτερο για τους ανθρώπους που εργάζονται και επιχειρούν. Κρατάω και τις δεσμεύσεις σας, κύριε Υπουργέ, ότι ενόψει της Ολομέλειας θα έχουμε έναν εξορθολογισμό των προστίμων, οι δύο παραβάσεις των αποδείξεων θα γίνουν τρεις, κ.λπ.. Ότι είπατε στην προηγούμενη Επιτροπή μας, κύριε Υπουργέ, είμαι βέβαιος, όπως κάνετε πάντα, ότι θα το τηρήσετε και με το παραπάνω.

Σας ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ τον κ. Μπουκώρο. Πριν δώσω τον λόγο στον κ. Χαρίτση, κύριε Αραχωβίτη, να σας πω, ότι το νομοσχέδιο κατατέθηκε στις 14/10/2021 και έγινε διανομή, λόγω όγκου, σε cd, που περιελάμβανε την ανάλυση συνεπειών ρύθμισης, όπως προβλέπει ο ν.4622 για το Επιτελικό Κράτος και στην αιτιολογική έκθεση στα site της Βουλής, ανεβαίνουν όλα τα νομοσχέδια διορθωμένα.

Κύριε Χαρίτση, έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Κύριε Πρόεδρε, απλώς, επειδή άνοιξε η συζήτηση, έγινε πολύ ευρύτερη, προφανώς, οφείλω να δώσω κάποιες απαντήσεις σε αυτά τα οποία είπαν και ο κ. Υπουργός, ο κ. Παπαθανάσης και ο Κοινοβουλευτικός Εκπρόσωπος της Νέας Δημοκρατίας, ο κ. Μπουκώρος, οι οποίοι επέμειναν, για μία ακόμη φορά, δυστυχώς, να εστιάζουν στο να κάνουν αντιπολίτευση στην Αντιπολίτευση και όχι να παρουσιάζουν λύσεις στα προβλήματα που αντιμετωπίζει αυτή τη στιγμή η ελληνική οικονομία.

Κύριε Μπουκώρε, δεν είναι ζήτημα ευαισθησίας, που είπατε τώρα στο τέλος ομιλίας σας. Δεν σας κατηγόρησα, ότι είσαστε αναίσθητοι. Διαφορετικές κοινωνικές αναφορές και διαφορετικές ταξικές μεροληψίες έχουμε εμείς με εσάς, διαφορετικά κοινωνικά συμφέροντα ερχόμαστε εδώ να εκπροσωπήσουμε, γι’ αυτό, ακριβώς, έχουμε κι αυτή την αντιπαράθεση.

Επειδή το έχουμε πει πολλές φορές, καλό θα ήταν να μιλάμε με στοιχεία. Σύμφωνα με τα επίσημα στοιχεία του Υπουργείου Οικονομικών, επειδή μιλήσατε για ανάπτυξη, για το τι έγινε και τι έκανε η κ Κυβέρνηση του ΣΥΡΙΖΑ, «η οποία ήρθε και κατέστρεψε τον τόπο, από τον παράδεισο, τον οποίο την είχαν φέρει οι προηγούμενες κυβερνήσεις».

Το Υπουργείο Οικονομικών αναφέρει, ότι την περίοδο 2010-2014 είχαμε μείωση διαθέσιμου ατομικού εισοδήματος από τα 10.985 ευρώ στα 7.500 ευρώ και για την περίοδο 2015-2019 αύξηση του διαθέσιμου ατομικού εισοδήματος των πολιτών από τα 7.500 ευρώ στα 8.781 ευρώ. Δηλαδή, την πενταετία 2010-2014 είχαμε μείωση, κατά 3.500 ευρώ, περίπου, του ατομικού διαθέσιμου εισοδήματος των πολιτών, ενώ την περίοδο 2015-2019 είχαμε αύξηση, μέσα σε αυτές τις δύσκολες συνθήκες, κατά 1.200 ευρώ.

Επίσης, την περίοδο 2010-2014 έχασε η χώρα το 25% του εθνικού της πλούτου και τώρα θα έρχεστε εδώ να μας μιλάτε για ανάπτυξη και να μας λέτε, ότι εμείς αποτύχαμε σε όλους αναπτυξιακούς μας στόχους; Είναι δυνατόν να λέμε τέτοια πράγματα;

Σε ότι αφορά στα ζητήματα της φορολογίας και τα ζητήματα της δημοσιονομικής προσαρμογής, εμείς ποτέ δεν το αρνηθήκαμε, κύριε Μπουκώρε, πράγματι, αναγκαστήκαμε να πάρουμε μέτρα που ήταν «επώδυνα». Εμείς δεν παρουσιάσαμε στον ελληνικό λαό ένα success story, ότι όλα τα κάναμε τέλεια και ότι όλα αυτά που κάναμε ήταν, επ’ ωφελεία της κοινωνικής πλειοψηφίας. Αναγκαστήκαμε να πάρουμε και δύσκολα μέτρα, για να σώσουμε τη χώρα από τη χρεοκοπία. Όμως, πάλι σύμφωνα με τα επίσημα στοιχεία, η δημοσιονομική προσαρμογή της περιόδου 2010-2014, ήταν δημοσιονομική προσαρμογή που ανήλθε στα 60 δισεκατομμύρια ευρώ. Εξήντα δισεκατομμύρια ευρώ δημοσιονομική προσαρμογή, για να μειωθεί το έλλειμμα, κατά 27 δισεκατομμύρια μόνο. Η προσαρμογή τη δική μας περίοδο ήταν λιγότερη από το 1/3. Άρα, για ποια επιβάρυνση συγκρίνουμε τις δύο περιόδους;

Και τελευταίο σημείο, επειδή είπε ο κ. Υπουργός, για το πώς δανείζεται η χώρα από τις αγορές και σωστά -και όλοι είμαστε πολύ ευτυχείς που μπορούμε να δανειζόμαστε ως ελληνική οικονομία με μηδενικά επιτόκια- θα είχε επιτευχθεί αυτό, κύριε Υπουργέ, αν τον Ιούνιο του 2018 δεν είχαμε ρυθμίσει το δημόσιο χρέος, επιτέλους, για πρώτη φορά, μέχρι το 2030 σε μεσοπρόθεσμο επίπεδο; Θα είχε επιτευχθεί αυτό, κύριε Υπουργέ, αν η Κυβέρνηση του ΣΥΡΙΖΑ δεν έκανε την πρωτοτυπία, σε σχέση με όλες τις προηγούμενες κυβερνήσεις, να αφήσει τα ταμεία του ελληνικού δημοσίου γεμάτα, μετά τη διακυβέρνησή της με ταμειακά διαθέσιμα 37 δισεκατομμύρια ευρώ;

Αυτή είναι η πραγματικότητα. Αυτή είναι η οικονομική ιστορία, όπως έχει γραφτεί τα τελευταία χρόνια σε αυτή τη χώρα. Όση προπαγάνδα και όση προσπάθεια να κάνετε, ώστε να προσπαθήσετε να τη διαστρεβλώσετε, δεν θα το πετύχετε.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ**: Καταρχάς, οφείλω να παρατηρήσω, ότι, όσο κι αν διαφωνώ με τον κ. Χαρίτση, διατυπώνει έναν λόγο πολιτικό. Βεβαίως, το βάθος των επιχειρημάτων και το πόσο αυτά ευσταθούν και επιβεβαιώνονται από την πραγματικότητα, είναι θέμα οπτικής γωνίας.

Πράγματι, κύριε Χαρίτση, έχουμε κοινωνικές αναφορές διαφορετικές. Υπονοήσατε ότι εμείς εκπροσωπούμε τα μεγάλα συμφέροντα και εσείς τα λαϊκά συμφέροντα. Πλην, όμως, κύριε Χαρίτση, το τι κοινωνικές αναφορές έχει η κάθε πολιτική παράταξη, αποτυπώνεται από τις προτιμήσεις του εκλογικού σώματος. Εμάς μάς ψηφίζουν οι πολλοί και εσάς οι λιγότεροι. Κατά συνέπεια, δεν μπορεί να ευσταθεί αυτό το συμπέρασμά σας, ότι εμείς εκπροσωπούμε τους λίγους. Εκτός αν θεωρείτε εσείς, ένας σοβαρός πολιτικός και άνθρωπος, ότι είναι σε διαρκή πλάνη ο ελληνικός λαός. Δεν είναι σε διαρκή πλάνη. Είναι πολύ ακριβή η ζωή του, για να μπορεί να τον παραπλανά ο καθένας. Ξέρει ποια είναι τα πραγματικά του συμφέροντα. Έχει επαναληφθεί, πολλές φορές, στην ιστορία, κύριε Χαρίτση, οπότε μην τρέφετε τέτοιες αυταπάτες, ότι δεν θα επαναληφθεί.

Από κει και πέρα, η παράταξή σας προβαίνει σε κάποιες αριθμητικές και χρονικές «αλχημείες». Ήρθατε και δώσετε στοιχεία για το διαθέσιμο εισόδημα, συγκρίνοντας την περίοδο 2010-2014, δηλαδή, στο επίκεντρο του μνημονίου. Τότε που η χώρα βρέθηκε με την «πλάτη στον τοίχο», πράγματα, για τα οποία έχει αποφανθεί ο ελληνικός λαός και πήρε τις αποφάσεις του και δικαίωσε ορισμένες πολιτικές δυνάμεις και «εξαφάνισε» ορισμένες άλλες και στη θέση τους δημιούργησε κάποιες καινούργιες.

Αυτά έχουν κριθεί. Συγκρίνετε εκείνη την εποχή, την, πραγματικά, «μαύρη», που μία Κυβέρνηση, με τον τότε Πρωθυπουργό, Αντώνη Σαμαρά και τον Αντιπρόεδρό της, Ευάγγελο Βενιζέλο, έδινε «μάχη» εναντίον των «τεράτων». Πραγματικά. Συγκρίνετε εκείνη την εποχή, με την εποχή που εσείς μας λέγατε, ότι βγάλατε τη χώρα από τα μνημόνια. Και ενώ λέτε, ότι απολέσθη εισόδημα 3.000 ευρώ για την ελληνική οικογένεια, την εποχή των σκληρών μνημονίων, τούς δώσατε πίσω τα 1.000 ευρώ, την εποχή της εξόδου από τα μνημόνια. Επιτρέψτε μου, όμως, να πω, ότι πρέπει να προστεθεί η φορολογική επιβάρυνση και η όλη κατάσταση υπανάπτυξης που είχε δημιουργηθεί. Εγώ σας είπα, ότι δεν πετύχατε κανέναν αναπτυξιακό στόχο, όχι με βάση τα όσα λέμε εμείς, αλλά με βάση τα όσα εγγράφατε, κάθε χρόνο, τον Νοέμβριο στον Προϋπολογισμό που καταρτίζατε. Δείτε το 2016, το 2017, το 2018, το 2019. Καταγράφατε προβλεπόμενους ρυθμούς ανάπτυξης 2%, 2,5%, 3% και με το ζόρι περνούσε το 1% και σε ορισμένες χρονιές -νομίζω το 2016 και το 2017- ήταν και κάτω από το 1%, ενώ εγγράφατε στον Προϋπολογισμό 2,7%, 2,5% ανάπτυξη. Αυτό, ακριβώς, εννοούσα, όταν είπα, ότι δεν πετύχατε κανέναν αναπτυξιακό σας στόχο.

Κατά τα λοιπά, πιστεύω ότι όλες οι πολιτικές δυνάμεις το καλό του τόπου θέλουν. Η συνταγή γι’ αυτό, όμως, δοκιμάζεται, ως προς την αποτελεσματικότητά της και κρίνεται από τον ελληνικό λαό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, θα ήθελα να κάνω κάποιες παρατηρήσεις. Πριν από έξι μήνες, είχαμε μία διαβούλευση με τον κ. Υπουργό, τον κ. Γεωργιάδη, ο οποίος ξεκαθάρισε με τον πιο κατηγορηματικό τρόπο, ότι δεν θα υπάρχει καμία περίπτωση να μπουν οι ιδιώτες στις λαϊκές αγορές, πράγμα που το κάνει πράξη και ότι με το νομοσχέδιο θα προχωρήσουν όλες οι επιβλητικές αλλαγές για την εξυγίανση των λαϊκών αγορών, με αποκλειστικό, όπως είπε, γνώμονα, το συμφέρον των παραγωγών και πωλητών και καταναλωτών, πράγμα που και αυτό γίνεται πράξη, όπως, επίσης, η διατήρηση της υφιστάμενης άδειας. Δηλαδή, δεν θα υπάρξει κανένα πρόβλημα με τις υφιστάμενες άδειες.

Ακόμη, ο κ. Γεωργιάδης, είχε δείξει κατανόηση στο αίτημα της μείωσης των διοικητικών ποινών και προστίμων, όπως, επίσης, και στη μείωση του ποσοστού, ότι θα εξομαλύνει όλα αυτά τα πρόστιμα. Πλην, όμως, της ανάκλησης της θέσης, είναι ποινή εξοντωτική, ένα μέτρο εξοντωτικό, που πρέπει να το επανεξετάσουμε, στο πλαίσιο της ισονομίας, της ισοπολιτείας, και ότι ισχύει με άλλα επαγγέλματα.

Επίσης, θα πρέπει να δούμε το πρόβλημα που δημιουργείται με την προκήρυξη των αδειών και των θέσεων με τους νέους παραγωγούς, καθώς, επίσης, και με το άρθρο 26, αν δεν κάνω λάθος, που έχει σχέση με την εκπροσώπηση των συνδικαλιστών στα νομικά πρόσωπα.

Κλείνω, λέγοντας, ότι είμαι βέβαιος, ότι ο κ. Γεωργιάδης, ο οποίος είναι ένας πολιτικός οξυδερκής και ακούει, άλλωστε, το δήλωσε από τη πρώτη στιγμή, ότι θα δεχθεί προτάσεις που θα βελτιώσουν το νομοσχέδιο, όπως, επίσης, ο Αναπληρωτής Υπουργός, ο κ. Παπαθανάσης, είναι ένας άνθρωπος έξυπνος, με κατανόηση, ότι θα λάβουν υπόψιν όλους αυτούς τους προβληματισμούς των συναδέλφων, των συνδικαλιστικών φορέων και θα κάνουν όλες εκείνες τις βελτιώσεις στο νομοσχέδιο, ώστε αυτό που θα ψηφίσουμε τη Δευτέρα, στο τέλος, να είναι ένα νομοσχέδιο εξορθολογιστικό, εφικτό, ρεαλιστικό, σύγχρονο, που θα καλύψει το περί δικαίου αίσθημα.

Αυτά και τα υπόλοιπα τη Δευτέρα στην Ολομέλεια.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε, ευχαριστώ και όλους τους συναδέλφους για τον εποικοδομητικό διάλογο. Λίγες απαντήσεις πρώτα στον κ. Χαρίτση, διότι στον ΣΥΡΙΖΑ έχετε τη συγκλονιστική ικανότητα να βλέπετε την πραγματικότητα και το παρελθόν κατά πώς σας βολεύει.

Επιχείρημα πρώτο του κ. Χαρίτση, ότι την περίοδο 2010-2014, υπήρξε μείωση, κατά 25% του ΑΕΠ και απώλεια εισοδήματος κα μέτρα 60 δις κ.λπ.. Η περίοδος 2010-2014, ήταν μία ενιαία περίοδος; Μία περίοδος ήταν το 2010-2014; Λάθος. Η περίοδος χωρίζεται από τον Οκτώβριο του 2009, μέχρι τον Νοέμβριο του 2011, που έγινε η Κυβέρνηση Παπαδήμου, από τον Νοέμβριο του 2011 μέχρι τον Μάιο του 2012, που ήταν οι πρώτες και στη συνέχεια οι δεύτερες εκλογές και από τον Ιούνιο του 2012, μέχρι τον Δεκέμβριο του 2014, που «έπεσε» η Κυβέρνηση Σαμαρά-Βενιζέλου και ήρθατε εσείς στην εξουσία τον Ιανουάριο του 2015.

Πόσο % του ΑΕΠ χάθηκε την πρώτη περίοδο και πόσο % την τελευταία περίοδο Σαμαρά-Βενιζέλου; Απάντηση, το σύνολο του 25% χάθηκε την πρώτη περίοδο. Η περίοδος Σαμαρά-Βενιζέλου είναι ουδέτερη, ως προς την ύφεση, καθώς είχε ύφεση την πρώτη χρονιά και μικρή ανάπτυξη τη δεύτερη. Γιατί δεν το λέτε αυτό; Γιατί σας ξεφεύγει αυτή η μικρή λεπτομέρεια και σας βολεύει το αφήγημα του 2010-2014, ως μία ενιαία περίοδος;

Πρώτα απ’ όλα, διότι η μισή σας Κοινοβουλευτική Ομάδα και τα μισά στελέχη σας στην Πολιτική σας Επιτροπή, είναι αυτοί που κυβέρνησαν από τον Οκτώβριο του 2009 μέχρι τον Νοέμβριο του 2011. Θέλετε να σας τους απαριθμήσω; Δηλαδή, ευθύνεται η Ν.Δ. και η δική μου παράταξη για τις αποφάσεις που έλαβε ο Γιάννης Ραγκούσης, ως Υπουργός Εσωτερικών, η Μαριλίζα Ξενογιαννακοπούλου, ως Υπουργός Υγείας, η Λούκα Κατσέλη, ως Υπουργός Ανάπτυξης και Οικονομίας, ο Παναγιώτης Κουρουμπλής, ως Βουλευτής και ούτω καθεξής;

Καταλαβαίνετε ότι είναι οξύμωρο και αντιφατικό να έχετε πάρει τη μισή Κυβέρνηση Παπανδρέου στον ΣΥΡΙΖΑ και ταυτόχρονα, να κατηγορείτε την Κυβέρνηση Παπανδρέου. Αν, πραγματικά, η Κυβέρνηση Παπανδρέου ήταν τόσο κακή, γιατί τους πήρατε στον ΣΥΡΙΖΑ; Εφόσον τους πήρατε στον ΣΥΡΙΖΑ και τους χαρακτηρίζετε ως άξια πολιτικά στελέχη, γιατί κατηγορείτε τόσο την Κυβέρνηση Παπανδρέου, στην οποία ήταν Υπουργοί και μεγάλα στελέχη; Άρα, πάτε να «φορτώσετε» στη δική μας παράταξη, τη Νέα Δημοκρατία, τις πολιτικές πράξεις και αποφάσεις των δικών σας Βουλευτών. Αυτό, προφανώς, είναι πολιτικά ανήθικο.

Δεύτερον, λέτε, ότι καταφέρατε να βγάλετε την Ελλάδα στις αγορές και ότι αφήσατε γεμάτο το ταμείο και ότι είστε η Κυβέρνηση που, πρώτη φορά, τα έκανε αυτά και τα είπατε και με στόμφο. Πράγματι, σταθεροποιήθηκαν τα δημοσιονομικά, επί ΣΥΡΙΖΑ. Υπήρχε το λεγόμενο «μαξιλάρι» και η Ελλάδα βγήκε στις αγορές. Είχε βγει πρώτη φορά τον Μάιο του 2014, για την ακρίβεια, αλλά εγώ να πω, ότι βγήκε με μία μεγαλύτερη κανονικότητα στο τέλος της Κυβερνήσεως ΣΥΡΙΖΑ. Καμία αντίρρηση και μάλιστα, με χαμηλά επιτόκια 3,5%. Σχετικά χαμηλά, τώρα είναι πολύ χαμηλότερα, αλλά είχε ακολουθήσει μία πορεία η χώρα. Δεν αλλάζω τα γεγονότα. Ξέρετε πώς τα καταφέρατε όλα αυτά, κύριε Χαρίτση; Με το μνημόνιο. Ξέρετε, όταν ήρθε το μνημόνιο στην Ελλάδα, που ήσασταν όλοι εσείς; Στην πλατεία Συντάγματος με τις «κρεμάλες». Άρα, έρχεστε εδώ και μας λέτε τα πολιτικά σας επιτεύγματα, ως αποτέλεσμα του μνημονίου, γιατί ήσασταν, μακράν, η πιο μνημονιακή κυβέρνηση στην Ελλάδα, και μας τα παρουσιάζετε, ως δική σας επιτυχία, ενώ κάνατε πολιτική καριέρα ως αντιμνημονιακοί.

Αυτό, πραγματικά, μόνο εσείς μπορείτε να το κάνετε στην παγκόσμια ιστορία. Δηλαδή, να είστε, ταυτόχρονα, και στις δύο όχθες του ποταμού. Δεν γίνεται, ούτε στην κβαντική φυσική δεν μπορεί να γίνει αυτό. Ή είστε με το μνημόνιο και καλώς κάνατε, όσα κάνατε και μπράβο σας, ή είστε με το αντιμνημόνιο και κακώς εφαρμόσατε, όσα εφαρμόσατε. Και τα δύο δεν γίνονται. Άρα, και εδώ «άνθρακες ο θησαυρός».

Αρέσκονται να παρουσιάζουν την πραγματικότητα, με τον τρόπο που θέλουν. Προχθές, ήμουν σε μία εκπομπή του ΣΚΑΪ, με τον κ. Νάσο Ηλιόπουλο, τον εκπρόσωπο τύπου του ΣΥΡΙΖΑ. Του λέω, λοιπόν, πείτε μου μία επένδυση της εποχής ΣΥΡΙΖΑ. Εγώ έχω να σας πω, στα δυο χρόνια Γεωργιάδη και Παπαθανάση στο Υπουργείο Ανάπτυξης και Επενδύσεων: Microsoft, CISCO, Deloitte, PFIZER, Digital Realty, ONEX και ούτω καθεξής. Πείτε μου μία. Σιωπή, δεν είχε να πει καμία, δεν θυμόταν ο άνθρωπος, δεν τον κατηγορώ, ανθρώπινη στιγμή, δεν θυμόταν. Φεύγουμε από την εκπομπή και βγάζει δελτίο τύπου ο ΣΥΡΙΖΑ, μου απάντησε, δηλαδή, με ένα δελτίο τύπου, όπου έλεγε, ότι το 2018 είχαμε ρεκόρ ξένων επενδύσεων 3,8 δισεκατομμύρια και το 2019, ακόμη μεγαλύτερο 4,20. Αφήνω το 2019 απ’ έξω, γιατί μισό είναι δικό μας, μισό είναι δικό σας και θα μπλέξουμε, αν είναι δικό μας ή δικό σας, δεν έχει σημασία.

Ας μείνουμε στο 2018 που βγάλατε, ως πρόταγμα μεγάλης επιτυχίας των άμεσων ξένων επενδύσεων στην Ελλάδα. Μπαίνω να δω στην ΕΛΣΤΑΤ, γιατί η πολιτική μου εκτίμηση για τις οικονομικές δυνατότητες είναι χαμηλή και εντυπωσιάστηκα και ήθελα να το δω. Το 1,4 δισεκατομμύρια είναι η πληρωμή της Fraport. Θυμάστε λίγο, όταν η Κυβέρνηση του Αντώνη Σαμαρά ψήφιζε σε αυτή τη Βουλή την Fraport, τι λέγατε; Ο ένας ότι «ξεπουλάμε τα αεροδρόμια», ο άλλος ο Πολάκης, ο Σφακιανός, ο αψύς, έλεγε στη Βουλή, ότι «θα βάλω το κορμί μου μπροστά, να μην πάρουν οι γερμανοί το Αεροδρόμιο των Χανίων». Μπορεί να το είπε και σε κανάλι. Δεν είμαι σίγουρος, ότι το είπε στη Βουλή, αλλά σίγουρα το έχει πει. Ο άλλος, ο συνεταίρος σας ο Καμμένος και ο Κουίκ έλεγαν «δεν θα αφήσουμε να πάρουν οι Γερμανοί τα αεροδρόμια». Είναι δίκαιο και σωστό, πιστεύετε, να «πολεμάτε» μία επένδυση, να την ψηφίζουν οι άλλοι και να «τρώνε το ξύλο» και, ταυτόχρονα, να την διαφημίζετε ως επιτυχία, όταν έρχονται οι εισπράξεις; Μόνο εσείς μπορείτε να το κάνετε στη ζωή.

Άρα, η αλήθεια είναι, ότι πουλήσατε στον ελληνικό λαό απίστευτα παραμύθια. Τα παραμύθια που πουλήσατε, οι αντιδράσεις που προκαλέσατε στα πεζοδρόμια, οι απεργίες, οι αγανακτισμένοι και όλα τα υπόλοιπα, δυσκόλεψαν πάρα πολύ τη δουλειά των τότε κυβερνήσεων, για να βγάλουν την Ελλάδα, μία ώρα αρχύτερα, από την κρίση.

Παρά ταύτα, ο Αντώνης Σαμαράς, ως Πρωθυπουργός, καίτοι το 2012 όταν ανέλαβε, το 90% των διεθνών οικονομολόγων, σύμφωνα με έρευνα του Bloomberg, πίστευε ότι η Ελλάδα θα βρεθεί εκτός ευρωζώνης, μέχρι το τέλος του 2012, όχι μόνο κατάφερε να κρατήσει την Ελλάδα μέσα στην ευρωζώνη, αλλά αν δεν ανακόπτατε την πορεία του, ήδη, η ελληνική οικονομία θα είχε «στρίψει» και θα είχε περάσει σε θετικούς ρυθμούς ανάπτυξης.

«Ρίξατε» την Κυβέρνηση Σαμαρά-Βενιζέλου, σε συμμαχία με τη Χρυσή Αυγή τότε, με τη βοήθεια τότε της Προεδρικής Εκλογής. Ήρθατε στην εξουσία ως αντιμνημονιακοί, κάνατε έξι μήνες τη λεγόμενη «ηρωική» σας διαπραγμάτευση, βγάλατε την Ελλάδα οριστικά από τις αγορές, πήγατε τα spreads στο μεγαλύτερο ύψος όλων των εποχών, χάσατε 100 δισεκατομμύρια -εσείς αμφισβητείτε αυτό το νούμερο, αλλά ποτέ δεν μας λέτε, πόσο υπολογίζετε τη ζημιά του πρώτου εξαμήνου του 2015. Σίγουρα, κάποια ζημία υπήρχε από τα capital controls και από το δημοψήφισμα, το πιο ανόητο δημοψήφισμα όλων των εποχών και όλων των λαών της γης και όλα όσα κάνατε. Πολύ ωραία.

Μετά, τον Σεπτέμβριο του 2015, έχοντας αφομοιώσει την εμπειρία του «ξύλου» και αντιλαμβανόμενοι αυτό που ο κ. Τσίπρας είπε με τη φράση «είχαμε αυταπάτες», γίνατε μνημονιακοί, μνημονιακότεροι των προηγούμενων μνημονιακών. Κατά τον Σόιμπλε, η καλύτερη μνημονιακή κυβέρνηση στην Ελλάδα ήταν του Αλέξη Τσίπρα. Και, βεβαίως, εφαρμόζοντας το μνημόνιο, γιατί αυτό είναι το πρόγραμμα που συζητάμε, για να μην παίζουμε με τις λέξεις, φτάσατε στις αγορές και σε όλα τα άλλα που είπατε.

Φτάσατε στις αγορές και σε όλα τα άλλα τα οποία είπατε, λοιπόν, κύριε Χαρίτση, και προσέξτε το καλά αυτό, γιατί μπορεί να σας είναι χρήσιμο στην κατανόηση της πραγματικότητας, πότε; Μετά την απόλυτη ήττα των ιδεών σας και την απόλυτη νίκη των ιδεών μας. Και δίνω δύο παραδείγματα και κλείνω, για να μπω στο νομοσχέδιο.

Είμαι, το 2008, Βουλευτής του Λαϊκού Ορθόδοξου Συναγερμού, σε αυτή τη Βουλή, έχω υπερψηφίσει την ιδιωτικοποίηση της COSCO, που είχε κάνει τότε η Κυβέρνηση Καραμανλή. Μας είχαν βάλει ένα πούλμαν τότε, για όσους Βουλευτές θέλαμε να πάμε στον Πειραιά, για να παρακολουθήσουμε την υπογραφή της Σύμβασης με την COSCO, μεταξύ του Έλληνα και του Κινέζου πρωθυπουργού. Έχουμε μπει στο λεωφορείο -το λέω για τους νεότερους συναδέλφους που δεν ήταν εδώ τότε- και το λεωφορείο δεν ξεκίνησε ποτέ. Γιατί δεν ξεκίνησε; Γιατί στο Λιμάνι του Πειραιά, το τότε ΠΑΣΟΚ και ο τότε ΣΥΡΙΖΑ έκαναν αγώνα κατά της COSCO. Επικεφαλής του αγώνα του ΣΥΡΙΖΑ κατά της COSCO, το 2008, ήταν ένας Βουλευτής του ΣΥΡΙΖΑ, ονόματι Δρίτσας.

Ακούστε τώρα, πόσο μεγάλη είναι η ήττα των ιδεών σας. Η COSCO ήθελε να αγοράσει από την αρχή όλο το Λιμάνι του Πειραιά, δηλαδή, όλον τον ΟΛΠ. Εμείς, τότε, η Κυβέρνηση Καραμανλή είχαμε δώσει μόνο την Προβλήτα 7, το ΣΕΜΠΟ. Ποια Κυβέρνηση έδωσε όλο το Λιμάνι στους Κινέζους; Η Κυβέρνηση του Αλέξη Τσίπρα. Και προσέξτε το πιο δηλωτικό της περήφανης νίκης των φιλελεύθερων ιδεών, επί των αριστερίστικων, αντικομμουνιστικών ανοησιών σας. Ο Δρίτσας, που ήταν επικεφαλής στο Λιμάνι, για να μην το πάρουν οι Κινέζοι, είναι ο Υπουργός που πούλησε όλο το Λιμάνι στους Κινέζους. Αυτό το λέω, για να καταλάβουν οι συνάδελφοι της Νέας Δημοκρατίας τη δύναμη των ιδεών μας.

Και λέω και ένα τελευταίο παράδειγμα για το Ελληνικό. Είμαι Κοινοβουλευτικός Εκπρόσωπος της Νέας Δημοκρατίας, τον Νοέμβριο του 2014, και έρχεται η Σύμβαση για το Ελληνικό που, μόλις, είχε υπογράψει ο Αντώνης Σαμαράς. Ω, ρε, τι γινόταν εδώ. «Ξεπούλημα στον Λάτση», «καταστρέφετε το πάρκο». Είχατε και έναν «ταλαίπωρο» Δήμαρχο εκεί, τότε στον Δήμο Ελληνικού, που είχε δεθεί με αλυσίδες και έκανε απεργία πείνας και του πηγαίνατε νερό με ένα κεσεδάκι, λες και ήταν σκύλος. Λοιπόν, αυτός ο άνθρωπος, ο Δήμαρχος ήρθε, εδώ, την ημέρα που ψηφίσατε εσείς ως Κυβέρνηση, τη Σύμβαση για το Ελληνικό και έκλαιγε απ’ έξω. Τον θυμάστε τον προηγούμενο Δήμαρχο από τον Δήμο Αργυρούπολης-Ελληνικού; Θυμάμαι και το όνομά του Κορτζίδης. Ήρθε και έκλαιγε και σας έβλεπε να ψηφίζετε το Ελληνικό, που τον είχατε βάλει να δεθεί με αλυσίδες.

Τώρα, φυσικά, -και καλώς- ψηφίσατε το Ελληνικό και επί της Κυβερνήσεως του Κυριάκου Μητσοτάκη. Γιατί ψηφίσατε το Ελληνικό; Γιατί βάλατε μυαλό. Γιατί βάλατε μυαλό; Γιατί, ασχέτως του τι λέτε και του τι υποδύεστε, μέσα σας -και αυτή είναι η μεγάλη ιδεολογική νίκη της Νέας Δημοκρατίας στην Ελλάδα και το πραγματικό θεμέλιο της σημερινής πολιτικής «κυριαρχίας»- ξέρετε ότι οι ιδέες σας ηττήθηκαν από τις δικές μας ιδέες. Και αυτό είναι προς το συμφέρον του ελληνικού λαού.

Αποκορύφωμα δε, της υποκρισίας σας είναι το χθεσινό, όπου βγήκε ο κ. Πάιατ, ο Πρέσβης των Ηνωμένων Πολιτειών, φίλος σας, όλα τα χρόνια που ήσασταν στην εξουσία, σε όλες τις δεξιώσεις και σε όλα τα συνέδρια και είπε «μένω έκπληκτος από το ότι ο ΣΥΡΙΖΑ καταψήφισε τη Συμφωνία, αφού, σχεδόν μαζί, την είχαμε συμφωνήσει με επικεφαλής τον κ. Κατρούγκαλο». Και βγήκε ο κ. Κατρούγκαλος, με μία ανακοίνωση ακατανόητη, από αυτές τις αριστερίστικες ανακοινώσεις.

Άρα, συγκεφαλαιώνοντας, στον αντιαμερικανισμό σας ηττηθήκατε και γίνατε φιλοαμερικάνοι. Στις ιδιωτικοποιήσεις και την αντίθεσή σας σε αυτές ηττηθήκατε και προχωρήσατε το πρόγραμμα ιδιωτικοποιήσεων. Στο μνημόνιο ηττηθήκατε και ακολουθήσατε μνημόνιο. Αφού τα κάνατε όλα αυτά, δεν σοβαρεύεστε λίγο ως αντιπολίτευση; Να έχουμε κι’ εμείς μία κανονική αντιπολίτευση, να ανταλλάσσουμε κανονικά επιχειρήματα, να πηγαίνει ο τόπος μας μπροστά. Φυσικά, κάποτε, θα χάσουμε τις εκλογές και θα έρθει ο επόμενος, δεν χάλασε ο κόσμος. Έτσι δουλεύουν οι δημοκρατίες.

Όμως, σε επίπεδο ιδεών -και απευθύνομαι στους συναδέλφους της Νέας Δημοκρατίας- να ξέρετε ότι ζήσαμε και συμβάλλαμε όλοι μας, ο καθένας με τον τρόπο του, για να επιτύχει η παράταξή μας τη μεγαλύτερη ιδεολογική της νίκη, εδώ και πολλές δεκαετίες. Φυσικά, αγαπητέ Χρήστο, μαθήματα κοινωνικής προέλευσης στη λαϊκή παράταξη -γιατί για όσους δεν το ξέρουν η Νέα Δημοκρατία είναι συνέχεια της λαϊκής παρατάξεως- πάει πολύ. Είμαστε η παράταξη των μικρομεσαίων. Είμαστε η παράταξη των αγροτών. Είμαστε η παράταξη των ανθρώπων του μόχθου, αυτών που για χρόνια η Αριστερά, πολύ υποτιμητικά, ονόμαζε «νοικοκυραίους». Ναι, είμαστε η παράταξη των «νοικοκυραίων» και είμαστε πολύ περήφανοι γι’ αυτό.

Σε ότι αφορά στο νομοσχέδιο, επειδή πήρα τα Πρακτικά και αυτό που μου κατέθεσε ο κ. Φάμελλος, το δελτίο τύπου του κ. Δερετζή. Δεν θα απαντήσω στο δελτίου τύπου, γραμμή γραμμή. Ο κ. Δερετζής ισχυρίζεται, ότι κάναμε προσχηματικό διάλογο -και ο κ. Φάμελλος που το κατέθεσε- το υιοθετεί- και ότι δεν υιοθετήσαμε καμία αλλαγή. Πρώτα απ’ όλα, το λέω για τους συναδέλφους, κυρίως, της Νέας Δημοκρατίας, εσείς, κύριοι συνάδελφοι της Νέας Δημοκρατίας, σίγουρα, γνωρίζετε, ότι τις πλείστες όσες των παρατηρήσεων που η Κοινοβουλευτική Ομάδα της Νέας Δημοκρατίας μου έκανε, σε σειρά συσκέψεων και που ήρθατε και εκπροσωπήσατε ο καθένας τον Νομό του και τους παραγωγούς ή τους εμπόρους των λαϊκών αγορών του δικού του νομού, πλείστες όσες τις έχω βάλει μέσα στο νομοσχέδιο. Το νομοσχέδιο έχει, ριζικά, αλλάξει από την αρχική του εκδοχή. Δεν λέω το μίνι νομοσχέδιο της αρχής, λέω το, αρχικά, υποβληθέν στη δημόσια διαβούλευση.

Να κατηγορηθώ, ότι κάνω προσχηματικό διάλογο, έχοντας κάνει τόσες πολλές αλλαγές, με συγχωρείτε, αλλά είναι υποκρισία και ψέμα. Και όχι μόνο αυτό, αλλά θα κάνουμε και άλλες αλλαγές. Ανακοινώνω, ήδη, σήμερα ορισμένες από αυτές και θα δούμε και στην Ολομέλεια πού θα καταλήξει. Να ξεκαθαρίσω κάτι και το λέω σε όλες τις πτέρυγες της Βουλής, αλλά και στους συναδέλφους της Νέας Δημοκρατίας. Εγώ δεν είμαι ένας Υπουργός που πιστεύω στο υπουργικό αλάθητο. Το αντίθετο. Εγώ πιστεύω πάρα πολύ στον κοινοβουλευτικό διάλογο. Θα δείτε, ότι σε όλα τα νομοσχέδια που καταθέτω, πάρα πολλές παρατηρήσεις των συναδέλφων και από άλλα Κόμματα τις κάνω δεκτές. Τελικά, αυτό είναι και το νόημα του Κοινοβουλίου. Το Κοινοβούλιο νομοθετεί, δεν νομοθετεί ο Υπουργός. Ο Υπουργός προτείνει και το Κοινοβούλιο νομοθετεί. Το να δεχθεί ο Υπουργός αλλαγές σε ένα νομοσχέδιο δεν είναι δείγμα πολιτικής υποχώρησης, «κωλοτούμπας» ή άλλες χαζομάρες που ακούω. Είναι δείγμα πολιτικής «ωριμότητας» και σεβασμού στη Δημοκρατία. Για μένα ο Βουλευτής έχει ρόλο κύριοι συνάδελφοι και ο Υπουργός είναι υποχρεωμένος να σέβεται το ρόλο του Βουλευτού. Αυτό προσπαθώ να κάνω και σε αυτό το νομοσχέδιο. Δεν υπάρχει ούτε αντιδικία, ούτε αμφισβήτηση. Υπάρχει αυτό που πρέπει να υπάρχει σε μία Δημοκρατία. Χωρίς να αλλάξω τον «πυρήνα» του νομοσχεδίου θα το κάνουμε πιο λειτουργικό.

Θα εντάξουμε, λοιπόν, αποσαφήνιση της διάρκειας των αδειών παραγωγών- πωλητών σε πέντε έτη, όπου γίνεται μνεία στην εποχικότητα των διατιθέμενων ειδών. Θα είναι πέντε έτη, για να μην υπάρχει ανησυχία, ότι τους βάζουμε, κάθε χρόνο, να κάνουν τη διαδικασία. Ρητώς θα αναγράφεται.

Επίσης, υποχρεωτική γνωστοποίηση των κενών θέσεων σε λαϊκές αγορές από μία φορά τον χρόνο που έχουμε, το κάνουμε δύο φορές τον χρόνο, ώστε να είναι πιο ταχεία η διαδικασία και να μην ανησυχεί κάποιος, ότι θα υπάρχει κάπου κενή θέση και δεν θα μπορεί να την κάνει χρήση.

Το ποσοστό της δηλωθείσας ποσότητας στο ΟΣΔΕ, το 50%, υπολογίζεται ως μέσος όρος των τελευταίων δύο ετών, πριν από την υποβολή. Δεν θα το κάνουμε έτσι, θα το κάνουμε ακόμη καλύτερο. Θα υπολογίζουμε το 50%, επί της δήλωσης του παραγωγού πόσο θα πουλήσει στις λαϊκές αγορές. Πάνω εκεί θα γίνει ο υπολογισμός. Ο ίδιος θα δηλώσει πόσο σκοπεύει να πουλήσει στις λαϊκές αγορές και το 50% θα υπολογίζετε βάσει της δήλωσής του. Με αυτόν τον τρόπο, η όποια ανησυχία, ότι το νομοσχέδιο μπορεί να αποκλείσει κάποιον παραγωγό εκ λάθους, θα εκλείψει, παντελώς. Είναι αίτημα που έκανε χθες η Ομοσπονδία των Παραγωγών, δια του Γραμματέα της, του κ. Μπάκα. Νομίζω είναι σωστό να διευκρινίσουμε, ότι δεν έχουμε καμία διάθεση να αποκλείσουμε κανέναν παραγωγό. Όλα αυτά που ακούω είναι εκτός πραγματικότητας.

Σε ότι αφορά στην προσωρινή ανάκληση της θέσης για δεκαπέντε ημέρες, το λέω για τον φίλο μου, τον κ. Καρασμάνη που έθεσε το θέμα και που του έχω μεγάλη εκτίμηση, άλλωστε, είναι από τους πολύ μεγάλους γνώστες των αγροτικών θεμάτων στην Ελλάδα. Προσέξτε, δεν είναι δύο αποδείξεις, είναι δύο φορές. Δηλαδή, σε δύο διαφορετικούς ελέγχους, να έρθει δύο φορές για έλεγχο το ΣΔΟΕ στη λαϊκή, και να βρει να μην έχεις αποδείξεις. Το δύο, λοιπόν, θα το κάνω τρεις φορές. Τώρα, όπως καταλαβαίνετε, στο ίδιο έτος τρεις φορές να έρθει ο έλεγχος σε μία λαϊκή και να σε πιάσει και τις τρεις να μην έχεις κόψει αποδείξεις, προφανώς, το κάνεις εκ συστήματος. Τι να κάνουμε; Μην κοροϊδευόμαστε μεταξύ μας, πρέπει με κάποιο τρόπο να υπάρχει φορολογική συνείδηση.

Οι πασχαλινές αγορές θα διαρκούν δεκαπέντε ημέρες, ενώ τις χριστουγεννιάτικες θα τις κάνουμε τριάντα ημέρες. Έχουμε δεχθεί αίτημα για αύξηση των ημερών. Δεν έχω αντίρρηση.

Στις βραχυχρόνιες αγορές, μπορεί να δραστηριοποιούνται ως πωλητές, φυσικά και νομικά πρόσωπα, σε βιομηχανικά είδη, έως και έξι ημέρες την εβδομάδα. Είναι αυτό που συναποφασίσαμε, κατά την ακρόαση των φορέων, να κάνουμε, δηλαδή, τις τέσσερις ημέρες έξι ημέρες την εβδομάδα και αυτό είναι πολύ σημαντικό.

Θα γράψουμε ακροτελεύτιο άρθρο, έναρξη ισχύος του Μέρους Α΄ του νόμου για το υπαίθριο εμπόριο, από την 1η Φεβρουαρίου του 2022, για να υπάρχει ένα διάνυσμα χρόνου από την ψήφισή του μέχρι την 1η Φεβρουαρίου του 2022, ώστε όλοι οι ενδιάμεσοι φορείς που εμπλέκονται, να έχουν το χρόνο να προετοιμαστούν κατάλληλα, για να λειτουργεί από την αρχή το νομοσχέδιο σωστά. Εγώ δεν θέλω να φέρω σε δύσκολη θέση κανέναν. Θέλω, φεύγοντας από αυτό το Υπουργείο, πίσω μου να αφήσω λαϊκές αγορές που λειτουργούν με διαφάνεια, με πρόοδο, με ισοτιμία παραγωγών και εμπόρων και με πρόσβαση όσων μπορούν.

Να πω και κάτι ακόμη για κάτι που ακούω διαρκώς. Όταν λέμε για τη μοριοδότηση που τόσο ανησυχεί πολλούς από τους παραγωγούς που άκουσα, μιλάμε πάντα για την περίπτωση που κάπου έχουμε πρόβλημα στις θέσεις. Δηλαδή, μπορεί να έχουμε δέκα διαθέσιμες θέσεις, αλλά τριάντα ή είκοσι ή δεκαπέντε αιτήσεις. Εκεί μένει η μοριοδότηση. Αυτός που θα χάσει στη μοριοδότηση, δεν θα μείνει εκτός λαϊκών αγορών. Απλώς, δεν θα μπορέσει να πάει στη συγκεκριμένη λαϊκή αγορά και θα πάει σε μία διπλανή λαϊκή αγορά, γιατί, καλώς ή κακώς, υπάρχουν κάποιες λαϊκές που προκαλούν μεγαλύτερο ενδιαφέρον. Και θα πρέπει σε αυτές να φτιάξουμε ένα διαφανές σύστημα, τι γίνεται όταν έχεις είκοσι θέσεις και σαράντα αιτήσεις. Όμως, δεν θα αφήσω τους άλλους είκοσι χωρίς δουλειά, οι άλλοι είκοσι θα πάνε στη διπλανή λαϊκή αγορά που υπάρχει θέση. Άρα, δεν υπάρχει καμία διάθεση από μένα να πλήξω τον οποιονδήποτε και δεν θέλω να το ακούω αυτό.

Κύριε Χαρίτση, επειδή είπατε για την κοινωνική αναφορά. Εγώ προσωπικά, που έδωσα «μάχη» για να μείνουν οι λαϊκές αγορές ανοιχτές στην πανδημία, ξεκίνησα από ένα είδος λαϊκής αγοράς ο ίδιος. Εγώ δεν είμαι θεωρητικός των λαϊκών αγορών, έχω κουβαλήσει βιβλία, έχω στήσει πάγκο, έχω ξεστήσει πάγκο, έχω περιμένει να κάνω σεφτέ, έχω περιμένει να φέρουν το προϊόν που δεν έχω για να μη χάσω τον πελάτη. Αυτά τα έχω κάνει ο ίδιος. Μη μου λέτε για κοινωνική αναφορά, σε κάτι που το έχω κάνει ο ίδιος για τον εαυτό μου και την οικογένειά μου. Είναι και λίγο άδικο.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Γεωργιάδη. Νομίζω ότι δόθηκαν αρκετές διευκρινίσεις και διορθώθηκαν αρκετές διατάξεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συγνώμη, να πω ότι όλα αυτά που ανακοίνωσα, είναι, πλέον, διαβουλεύσεως με τους Βουλευτές της Νέας Δημοκρατίας, τους οποίους ευχαριστώ. Πολλά από αυτά που έθεσε ο κ. Χαρακόπουλος στην προηγούμενη συνεδρίαση, προσπαθούμε να τα «θεραπεύσουμε» με τις αλλαγές που κάνουμε. Θέλω να ξέρουν οι συνάδελφοι Βουλευτές της Νέας Δημοκρατίας, ότι εγώ είμαι ένας Υπουργός που τους ακούει και σέβεται τις ανησυχίες τους.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Κύριε Υπουργέ, δεν χρειάζονται οι προσωπικές απαντήσεις, γιατί δεν είναι προσωπικές οι αναφορές, τις οποίες κάνω εγώ. Εγώ μίλησα για παρατάξεις, οι οποίες έχουν συγκεκριμένες κοινωνικές αναφορές και εκπροσωπούν συγκεκριμένα συμφέροντα. Το τι έχει κάνει ο καθένας στην επαγγελματική του ζωή και στον βίο του, είναι ζήτημα που αφορά στον καθένα και την καθεμία μας ξεχωριστά και δεν αφορά τις πολιτικές, τα πολιτικά κόμματα, τις πολιτικές οικογένειες που ανήκουμε.

Μου είπατε, ότι κάνω, εσκεμμένα, τη σύγκριση για τις περιόδους 2010-2014 και 2015-2019. Κατ’ αρχάς, είναι δόκιμο, με οικονομικούς όρους αν το δει κανείς, το να συγκρίνεις την πρώτη μνημονιακή πενταετία με τη δεύτερη μνημονιακή πενταετία. Για να έχεις ένα μέτρο σύγκρισης, συγκρίνεις μία πενταετία με μία άλλη πενταετία, για να μπορούν και τα οικονομικά μεγέθη να είναι συγκρίσιμα.

, λοιπόν, είναι δόκιμο και με οικονομικούς όρους. Είναι, όμως, ακόμη περισσότερο, δόκιμο και με πολιτικούς όρους, κύριε Γεωργιάδη. Και είναι δόκιμο με πολιτικούς όρους, διότι την περίοδο 2010-2014 κυβέρνησαν τη χώρα οι κυβερνήσεις του παλιού πολιτικού συστήματος, που ευθύνονται για το ότι μπήκε η χώρα στα μνημόνια, εξαρχής. Είναι αυτοί, οι οποίοι οδήγησαν τη χώρα στα πρόθυρα της χρεοκοπίας και είναι αυτοί, οι οποίοι διαχειρίστηκαν την πρώτη μνημονιακή πενταετία.

Συγκρίνουμε, λοιπόν, τα πεπραγμένα αυτών, με τα πεπραγμένα μιας κυβέρνησης που προέκυψε το 2015, της Κυβέρνησης του ΣΥΡΙΖΑ, η οποία ανέλαβε αυτό το πολύ μεγάλο «φορτίο», να αντιμετωπίσει τον κίνδυνο της χρεοκοπίας και να βγάλει τη χώρα από τα μνημόνια. Νομίζω ότι η σύγκριση με τα νούμερα τα οποία έδωσα νωρίτερα, είναι μία σύγκριση που είναι καταλυτική και δίνει, ακριβώς, διαφορετικό αποτέλεσμα και οικονομικό «αποτύπωμα» που υπήρξε στις δύο περιόδους.

Βεβαίως, επειδή είπατε για τα πρώτα χρόνια, εσείς δεν υπάρχει λόγος να απολογείστε για τη Νέα Δημοκρατία, για το τι έκανε στα πρώτα χρόνια. Έτσι κι’ αλλιώς, εσείς τότε δεν ανήκατε στη Νέα Δημοκρατία, ήσασταν σε άλλο Κόμμα, ήσασταν στον Λαϊκό Ορθόδοξο Συναγερμό. Άρα, δεν καταλαβαίνω ποια είναι η πρεμούρα να μιλάτε συνέχεια για την παράταξη της Νέας Δημοκρατίας εκείνης της περιόδου, στην οποία εσείς προσωπικά, τότε, δεν ανήκατε.

Από’ κει και πέρα, είναι, απολύτως, σαφές, ότι τους Υπουργούς της σημερινής Κυβέρνησης τους «κατατρέχει» το 2015. Είναι, απολύτως, σαφές, ότι αυτή η πολιτική αλλαγή, η οποία υπήρξε στη χώρα, αυτή η τομή, η οποία υπήρξε στη χώρα το 2015, είναι μία τομή, η οποία, προφανώς, άλλαξε ριζικά τον πολιτικό χάρτη αυτής της χώρας και δεν τον άλλαξε προσωρινά. Δεν ήταν μία αριστερή «παρένθεση», όπως επιδίωξαν τότε πολλές δυνάμεις, πολιτικές και άλλες, αλλά ήταν μία μόνιμη αλλαγή στα πολιτικά πράγματα στη χώρα μας.

Κύριε Υπουργέ, επειδή δεν έχω και πάρα πολύ χρόνο, δυστυχώς, για να απαντήσω σε όλα αυτά που αναφέρατε, σε σχέση με την ήττα και τη νίκη των ιδεών. Κατά τη γνώμη μου, θα είχε ενδιαφέρον να κάνουμε μία σοβαρή συζήτηση, κάποια στιγμή, αποκλειστικά γι’ αυτό το ζήτημα, για να δούμε ποιες ιδέες τελικά νίκησαν και ποιες ιδέες ηττήθηκαν.

Αλήθεια, έχετε εικόνα ποια είναι, αυτή τη στιγμή, η διεθνής δημόσια συζήτηση; Τι συζητείται, διεθνώς, αυτή τη στιγμή, για την ανάγκη της κρατικής παρέμβασης στην οικονομία, για την ανάγκη στήριξης του κοινωνικού κράτους και των δημόσιων υποδομών, για να μπορέσουμε να αντιμετωπίσουμε κρίσεις, όπως η κρίση της πανδημίας, την οποία αντιμετωπίζουμε, αυτή τη στιγμή, παγκοσμίως; Για το γεγονός, ότι οι αγορές δεν μπορούν να αυτορυθμίζονται, όπως μας δείχνει η ενεργειακή κρίση, η οποία, αυτή τη στιγμή, «μαστίζει» ολόκληρη την Ευρώπη, αλλά ότι χρειάζεται να υπάρχει ένα σοβαρό ρυθμιστικό πλαίσιο, ότι χρειάζεται να σταματήσουν τα φαινόμενα της κερδοσκοπίας, χρειάζεται το κράτος να παίζει τον ρόλο που του αναλογεί μέσα στην οικονομία, για να μπορέσει να αντιμετωπίσει τέτοια κερδοσκοπικά φαινόμενα και να προστατεύσει τις κοινωνίες;

Έχετε αντιληφθεί, λοιπόν, πόσο έχει μετατοπιστεί από τις νεοφιλελεύθερες δοξασίες, από αυτές τις ιδεοληψίες που κυριάρχησαν στον πλανήτη για τρεις δεκαετίες η δημόσια συζήτηση αυτή τη στιγμή;

Αυτή είναι η πραγματικότητα, σήμερα, που συζητάμε. Εν έτη 2021, όλη η συζήτηση είναι για έναν νέο ρόλο του κράτους, για έναν νέο ρόλο των δημόσιων επενδύσεων, σύγχρονο, μακριά από λογικές κρατισμού του παρελθόντος, αλλά με όρους προστασίας της κοινωνίας και οικονομικής ανάπτυξης για όλους και όχι για τις κοινωνίες των λίγων, μεγάλων οικονομικών συμφερόντων.

Αυτές οι ιδέες, είναι που πρεσβεύει η δική μας παράταξη, που πρεσβεύει το Κόμμα το δικό μας, που πρεσβεύει ο ΣΥΡΙΖΑ-Προοδευτική Συμμαχία. Επουδενί, δεν είναι ιδέες της Νέας Δημοκρατίας οι ιδέες της νεοφιλελεύθερης αντίληψης, για το πώς πρέπει να λειτουργεί η οικονομία, για το πώς πρέπει να λειτουργεί η κοινωνία. Αυτές οι ιδέες είναι αυτές που έχουν ηττηθεί, κύριε Υπουργέ. Είναι αυτές οι ιδέες, δυστυχώς, οι οποίες μας έφεραν και στα αδιέξοδα όλα τα προηγούμενα χρόνια και οι οποίες δεν πρέπει να μας ξαναοδηγήσουν σε μία αντίστοιχη κατάσταση.

Εμείς, λοιπόν, συνεχίζουμε τον αγώνα των ιδεών και συνεχίζουμε τον αγώνα της πολιτικής εφαρμογής αυτών των ιδεών, ακριβώς, γιατί γνωρίζουμε, πάρα πολύ καλά, ότι το μέλλον της ελληνικής κοινωνίας, το μέλλον της ελληνικής οικονομίας, το μέλλον όλων των κοινωνιών και των οικονομιών, δεν μπορεί να είναι το μέλλον της «ζούγκλας» και του «αχαλίνωτου» κερδοσκοπικού καπιταλισμού. Πρέπει να είναι ένα μέλλον, το οποίο θα είναι συμπεριληπτικό, θα είναι βιώσιμο και θα είναι δίκαιο για όλους. Και είναι οι ιδέες οι δικές μας που μπορούν να το διασφαλίσουν αυτό και όχι οι ιδέες της Νέας Δημοκρατίας.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ ( Αντιπρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προσκαλώ τον κ. Χαρίτση, με τον οποίο πάντα απολαμβάνω τον μεταξύ μας διάλογο, σε μία ιδεολογική συζήτηση. Θα έχει πολύ μεγάλο ενδιαφέρον να κάνουμε μία σοβαρή ιδεολογική συζήτηση. Είμαι ανοιχτός για όπου με καλέσετε.

Σηκώθηκα, κύριε Πρόεδρε, όχι για να απαντήσω στον κ. Χαρίτση, άλλωστε τα είπαμε. Ο καθένας έχει τις ιδέες του και «μάχεται» γι’ αυτές και έτσι πρέπει. Πήρα τον λόγο μόνο για έναν λόγο. Θέλω, πριν κλείσει η συνεδρίαση, να εκφράσω τα περαστικά μου στον Πρόεδρο της Επιτροπής μας, τον κ. Βλάχο, για την περιπέτεια υγείας που περνάει και να του ευχηθώ να είναι όλα καλά και να είναι «σιδερένιος» και από ό,τι ξέρω πηγαίνει πολύ καλά.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε και από όλους μας, κύριε Υπουργέ.

**ΑΛΕΞΑΝΔΡΟΣ ΧΑΡΙΤΣΗΣ:** Κύριε Πρόεδρε, δεν το γνώριζα. Και από τη δική μας την πλευρά, προφανώς, περαστικά, ταχεία ανάρρωση στον κ. Πρόεδρο, τον κ. Βλάχο. Δεν γνώριζα, ότι αντιμετώπιζε πρόβλημα υγείας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, πρέπει να τονίσω, ότι, πράγματι, ο κ. Υπουργός δέχθηκε πάρα πολλές από τις προτάσεις της Κοινοβουλευτικής Ομάδας.

Θα ήθελα να παρακαλέσω για ένα θέμα, το οποίο έθεσε ο Εισηγητής της Μειοψηφίας, γιατί δεν έχουμε πρόβλημα. Το έθεσε ο κ. Αραχωβίτης, το έχω θέσει και στον παριστάμενο Γενικό Γραμματέα. Πρέπει στο άρθρο 62, παρ.4 να φύγει το γ΄ και το δ΄, γιατί γίνεται σύγχυση, σε σχέση με αυτό που, πραγματικά, θέλει ο νομοθέτης. Είναι κάτι που το συζήτησα. Είχατε δίκιο, κύριε Αραχωβίτη.

Επίσης, θα πρέπει η διευκρίνιση που κάνουμε στο άρθρο 5, να συμπεριληφθεί και στη διευκρίνιση του άρθρου 66, παρ. 2, για να μην υπάρχει κάποια παρανόηση εκ μέρους των παραγωγών.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των Κομμάτων.

Ο Εισηγητής της Πλειοψηφίας, ο κ. Σιμόπουλος, έχει ψηφίσει υπέρ.

Ο Εισηγητής της Μειοψηφίας, ο κ. Αραχωβίτης, καταψήφισε.

Ο Ειδικός Αγορητής του Κινήματος Αλλαγής, ο κ. Πάνας, επιφυλάχθηκε.

Ο Ειδικός Αγορητής του Κ.Κ.Ε., ο κ. Συντυχάκης, καταψήφισε.

Ο Ειδικός Αγορητής της Ελληνικής Λύσης, ο κ. Μπούμπας, επιφυλάχθηκε.

Ο Ειδικός αγορητής του ΜέΡΑ 25, ο κ. Αρσένης, καταψήφισε,και ο κ. Λογιάδης επιβεβαίωσε.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 79 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του, κατά πλειοψηφία.

Συνεπώς, το σχέδιο νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Κομνηνάκα Μαρία, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Λογιάδης Γεώργιος.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**